description: Endine tippmaletaja ja Venemaa opositsiooniliider Garry Kasparov arvab, et enese läänele vastandamine ja agressiivne välispoliitika on Vene president Vladimir Putinile vahendid, et kindlustada riigis oma diktatuur, vahendab RFE/RL.

title: Venemaalt põgenenud Kasparov: läänevastasus on Putini diktatuurile olulisim

maintext:
Kasparovi sõnul on Putinil õnnestunud Venemaal kehtestada diktatuur, mida toetab fašistlik ideoloogia ja mille abil oli lihtne kõrvaldada «riigivaenlased». Kuid riigi üha halveneva majandusliku olukorra tõttu oldi sunnitud «vaenlast» otsima Venemaalt väljastpoolt.
Vene ametivõimud on 2012. aastast alates- ajast, mil Putin kolmandat ametisolekuaega alustas- aina enam survestanud vaba meediat, kodanikuühiskonda ja poliitilist opositsiooni. Kasparov põgenes USAsse 2012. aastal, peale seda, kui ta arreteeriti meeleavaldusel, mis korraldati Vene pungibändi Pussy Riot toetuseks. Pussy Rioti kolm naisliiget olid tol hetkel kohtu all Kremlini-vastaste ürituste korraldamise tõttu.
«Enda vastandamine läänele on Putini olulisim eesmärk,» sõnas Kasparov, lisades, et Putinile on oluline säilitada tugeva liidri imidž, kes on ainsana võimeline Venemaad välisohu eest kaitsma. «Ta ei vaja ainult püsivat konflikti Euroopa ja Ameerikaga, samas peab ta ka jätkuvalt demonstreerima oma üleolekut neist,» sõnas Kasparov.
Kasparov hoiatas, et Putinit ei hoia miski tagasi enda võimu laiendamist Venemaalt väljapoole, sest lääs on alati suurema sõja kartuses tagasi tõmbunud.


description: Tšehhi liidrid püüdsid teisipäeval vältida Hiina pahameelt seoses Tiibeti vaimse juhi dalai-laama visiidiga Prahasse, kinnitades, et Tšehhi austab Hiina "suveräänsust ja territoriaalset terviklikkust".

title: Tšehhi liidrid kinnitasid dalai-laama visiidi ajal toetust Hiinale

maintext:
"Meie arvates on meie kahe riigi suhted ja nende märkimisväärne areng viimastel aastatel kasulik mõlemale osapoolele," rõhutasid Tšehhi president, peaminister ja parlamendi mõlema koja spiikrid ühisavalduses.
Tšehhi president Miloš Zeman, kes on olnud ametis alates 2013. aastast, on edendanud sõbralikke suhteid nii Venemaa kui Hiinaga.
Hiina firmad on investeerinud Tšehhi majandusse mitu miljardit eurot.
Dalai-laama saabus Prahasse esmaspäeval, et osaleda demokraatiameelsel konverentsil Forum 2000.
Hiina president Xi Jinping väisas Prahat koos ärimeeste delegatsiooniga märtsis.
Prahat külastades kohtus dalai-laama väikese tsentristliku Kristlik-Demokraatliku Partei poliitikutega. Erakond kuulub vasakjõudude juhitavasse koalitsioonivalitsusse.
"Mõnede Tšehhi poliitikute eraviisiline tegevus ei ole signaal muutusest Tšehhi Vabariigi ametlikus poliitikas ning me peame kahetsusväärseks, et keegi seda selliselt tajub," ütlesid Tšehhi liidrid avalduses.
Enne Prahasse saabumist väisas dalai-laama Slovakkiat, kohtudes Bratislavas president Andrej Kiskaga. Peking reageeris sellele ähvardusega astuda vastusamme.

fasttext_language: et


description: Järjekordse, 58. humanitaarkonvoi saatmine Donbassi on kavandatud 24. novembriks, teatas täna riigisekretär Vladimir Artamonov.

title: Donbassi jõuab uus Vene humanitaarkonvoi

maintext:
«Konflikti algusest saati oleme me 57 humanitaarkolonniga toimetanud sinna rohkem kui 65 000 tonni kaupu,» ütles Artamonov föderatsiooninõukogus Kagu-Ukraina elanikele ühiskondliku toetuse osutamise komitee istungil.
Artamonov märkis, et tollikaupade deklareerimise korda lihtsustati, mis võimaldas ühiskondlikel organisatsioonidel toimetada kaupu Kagu-Ukrainasse iseseisvalt.
«Selliseid kaupu on sinna aastatel 2015-2016 jõudnud umbes 45 000 tonni, mis on üpris muljetavaldav kogus,» ütles ta.


description: Tadžikistani president Emomali Rahmon kutsus täna Ankarat rakendama viivitamatult tõhusaid meetmeid, et pidada kinni ja anda Tadžikistanile välja end Türgis varjavad tadžiki äärmuslased ja terroristid.

title: Rahmon kutsus Türgit tadžiki äärmuslasi välja andma

maintext:
Tadžikistani presidendi pressiteenistus edastas, et tänasel kohtumisel Türgi välisministri Mevlüt Çavuşoğluga Dušanbes juhtis Rahmon ka tähelepanu vajadusele rakendada karme kooskõlastatud meetmeid, et takistada tadžikkide ühinemist läbi Türgi Lähis-Itta liikuvate terrorirühmadega.
«Tadžikistani president märkis eraldi vajadust võidelda piirkonna julgeolekut mõjutavate ohtude, iseäranis äärmusluse ja terrorismi vastu ühiselt, sest Tadžikistan ja Türgi on selle võitluse eesliinil,» märgitakse teadaandes.
Rahmoni sõnul ei ole terroril usku, rahvust ega kodumaad ja Tadžikistan ei salli terrori ja äärmuslusega võitlemisel topeltstandardeid.
Muid küsimusi arutades märgiti, et Türgi-Tadžikistani kaubavahetus on ületanud 200 miljoni dollari künnise ja Tadžikistanis tegutseb 88 Türgi ettevõtet.
Tadžikistan väljendas valmidust edendada investeerimiskoostööd ja luua ühisettevõtteid, samuti rõhutas Türgi osaluse tähtsust ehitus- ja energeetikaprojektides ning Tadžikistani transporditaristu arendamisel.


description: Nobeli rahupreemia võitis sel aastal Colombia president Juan Manuel Santos rahuleppe eest riigi suurima mässuliste liikumisega Colombia Revolutsioonilised Relvajõud (FARC), kuigi rahvas sellele referendumil heakskiitu ei andnud.

title: Nobeli rahupreemia võitis Colombia president

maintext:
«Norra Nobeli komitee otsustas anda 2016. aasta Nobeli rahupreemia Colombia presidendile Juan Manuel Santosele tema otsustavate pingutuste eest, et viia riik lähemale rohkem kui 50-aastase kodusõja lõpetamisele,» teatas komitee esinaine Kaci Kullmann Five.
Colombia president Juan Manuel Santos. Foto: Scanpix
«See, et colomblased lükkasid rahuleppe tagasi, ei tähenda, et nad lükkasid tagasi rahu enese. Loodetavasti innustab auhind riigi liidreid rahu poole püüdlema ning ei lase pingetel uuesti esile kerkida,» sõnas Kullmann Five.
Nobeli komitee pidid vastama ka küsimusele, miks ei jagatud auhinda kahe rahulepingu üle läbirääkimisi pidanud poole vahel - st miks ei pälvinud seda ka FARCi liider Rodrigo Londoño Echeverri.
«Santose roll presidendina, protsessi ülevalhoidjana on väga tähtis ja kuigi riigis on varemgi üritatud rahuni jõuda, pühendus Santos sellele täielikult,» selgitas Kullmann Five ja lisas, et komitee ei põhjenda kunagi, millistel põhjustel keegi valituks ei osutunud.
President Santos pole veel komitee sõnul kõrgest tunnustusest kuulnud, kuid nad üritavad teda kätte saada. Igaks juhuks ei antud Santosele auhinnast ka enne teada, sest tänapäeval levib info komitee sõnul väga kiirelt ja lekked on kerged juhtuma.
26. septembril alla kirjutatud rahuleppele oleks pidanud heakskiidu andma vähemalt 4,5 miljonit valijat, et selle jõustamine oleks saanud alata. Hääletusõiguslikke kodanikke oli 35 miljonit, kuid osalus oli 37 protsenti, mis tähendab, et oma hääle andis referendumil 13 miljonit inimest.
Colombias 52 aastat väldanud kodusõjas on surma saanud vähemalt 260 000 inimest ning rohkem kui kuus miljonit inimest on pidanud oma kodud maha jätma.
Nobeli komiteel on pikaaegselt olnud tavaks rahuprotsesse tunnustada, selle näideteks on Põhja-Iirimaa, Iisrael-Palestiina ja Vietnam.
Mainekale auhinnale oli sel korral esitatud rekordiliselt palju nominente - tervelt 376. Nende hulgas on 228 inimest ja 148 organisatsiooni.
Kuigi laureaati hoitakse viimase hetkeni saladuses, peeti enne võitja väljakuulutamist suuremateks favoriitideks Süüria vabatahtlike ühendust Valged Kiivrid ja Iraani tuumaleppe läbirääkijaid.
Võitja valib välja viieliikmeline komitee ning kandidaate võivad üles seada valitsused, seadusandjad, ülikoolide professorid ja eelmised rahupreemia laureaadid.
Nobeli rahupreemia pidulik üleandmistseremoonia toimub 10. novembril, Alfred Nobeli surmakuupäeval.


description: Venemaa väljendas eile üllatust Ameerika Ühendriikide plaani üle saata NATO liitlase Norra territooriumile rotatsiooni korras 300 sõdurit.

title: Venemaa on hämmingus Ameerika plaanist saata sõdurid Norrasse

maintext:
«Võttes arvesse Norra ametnike korduvaid avaldusi Venemaa ohu puudumisest Norrale, tahaksime saada aru, miks Norra soovib oma sõjalist potentsiaali nii palju suurendada, eriti USA sõdurite Værnesisse paigutamise teel,» sõnas Vene Oslo saatkonna pressiesindaja Maksim Gurov. Værnes asub Vene-Norra piirist umbes 1000 kilomeetri kaugusel.
Norra võimud on välistanud USA vägede alalise võõrustamise. Ajalehe Adresseavisen andmeil võivad Ühendriikide sõdurid saabuda jaanuaris. USAl on Norras juba suur hulk eelpositsioneeritud sõjatehnikat.
«Rotatsiooniline kohalolek Norras suurendaks meie kollektiivset võimet koos tegutseda,» ütles USA Euroopas ja Aafrikas tegutseva merejalaväekorpuse komandör kindral Niel Nelson sel nädalal.
Norra andis enne NATOga ühinemist 1949. aastal ühepoolse lubaduse mitte paigutada oma territooriumile välisriikide lahingüksusi tingimusel, et Norrat ei rünnata või ei ähvardata rünnakuga. Hiljem seda muudeti ning lubati välisvägedel Norras õppustel osaleda.
«Välisriikide sõdurite mittepaigutamise poliitika pidas vastu isegi külma sõja proovikivile. See on teiste NATO riikidega võrreldes olnud Norra jaoks alati eelis,» ütles Gurov.
Alates 2014. aasta kevadest tegutsevad NATO kuues idapoolses liikmesriigis rotatsiooni korras USA kompaniisuurused üksused.


description: Belgia Valloonia piirkonna valitsusjuht teatas täna, et keeldub endiselt heaks kiitmast Euroopa Liidu ja Kanada kaubanduslepet, ning soovitab Kanada peaministril Justin Trudeaul eelseisev visiit edasi lükata.

title: Valloonia ei nõustu Kanada-ELi kaubandusleppega

maintext:
Euroopa Komisjon andis eile Vallooniale reedel peetava Euroopa Ülemkoguni aega vabakaubandusleppega nõustuda.
Valloonia parlament hääletas läinud reedel vabakaubandusleppe vastu, mistõttu ei saa Belgia sellega nõustuda. Belgia nõusolekuta ei ole aga võimalik sellele 27. oktoobril alla kirjutada. Kavandatud allkirjastamiseks oodatakse Brüsselisse ka Kanada peaministrit.
«Reedeks me sellele alla kirjutada ei saa. See ei ole mõistlik,» ütles prantsuskeelse Valloonia piirkonna valitsusjuht Paul Magnette raadiojaamale RTBF. «Minu arvates oleks mõistlik kohtumine määramata ajaks edasi lükata, sest parem oleks vastasseisuna näivast olukorrast hoiduda.»
«Me ei saa kõigega nõus olla lihtsalt sellepärast, et kanadalased on meie sõbrad,» lisas Magnette.
Võimalikule läbimurdele viitab aga asjaolu, et Kanada kaubandusminister Chrystia Freeland kohtus Magnette'iga täna Valloonia pealinnas Namuris.
Magnette kohtub täna veel Brüsselis Euroopa Komisjoni kaubandusvoliniku Cecilia Malmströmi ja Belgia välisministri Didier Reynders'iga.


description: Norra kaitseministeerium teatas täna, et nende relvajõud arutavad USAga võimalust paigutada riiki rotatsiooni korras USA üksusi.

title: Norra kaalub USA vägede paigutamist riiki

maintext:
«Norra relvajõud on analüüsinud võimalusi täiendavaks sõdurite väljaõppeks, paigutamiseks ja muuks sääraseks,» ütles ministeeriumi kõneisik Ann Kristin Salbuvik, kelle sõnul tegemist on USA ammuse sooviga. «Tegemist võiks olla rotatsiooni korras lähetustega. Alalist USA vägede paigutamist Norra ei arutata.»
Salbuvik rõhutas, et idee on alles algusjärgus ega ole jõudnud arutamiseks poliitilisele tasandile.
Norra ajaleht Adresseavisen kirjutas täna, et Pentagon soovib saata Trondheimi lähedale Vaernesesse umbes 300 USA merejalaväelast.


description:
Järgmisel aasta veebruaris saavad sakslased uue presidendi, sest senine liidupresident Joachim Gauck teatas selle aasta suvel, et tema teiseks ametiajaks kandideerida ei kavatse.

Spekulatsioone Gaucki võimaliku järglase kohta on Saksa meedias olnud palju. Pikalt on peetud üheks tõenäoliseks variandiks Bundestagi praegust spiikrit Norbert Lammertit, kes kuulub kristlike demokraatide hulka (CDU), kuid üha rohkem hääli on hakanud kõlama hoopis praeguse välisministri toetuseks.

title: Steinmeierist võib saada presidendikandidaat


description: Ukraina kaitseminister Stepan Poltoraki sõnul tahab Kiiev USA-lt ainult hädavajalikku relvastust, nagu õhu- ja tankitõrjesüsteemid.

title: Kiiev tahab USA-lt õhu- ja tankitõrjesüsteeme

maintext:
«Ühendriikide kongressis septembris vastuvõetud eelnõu alusel tohib USA saata Ukrainasse relvastust,» sõnas Poltorak.
Kaitseminister relvastuse üleandmise kuupäeva ei täpsustanud. See informatsioon on ainult Washingtonil ning vastava otsuse saab langetada ainult Ühendriikide president.
«USA toetus Kiievile Ida-Ukraina konflikti ajal ulatus 265 miljoni dollarini,» sõnas kaitseminister. «Me oleme edukad ainult juhul, kui loodame enda peale.»
«Me peaksime oma alliansi partneritele demonstreerima, mida me tahame, kuidas me seda saavutama peaksime ning et meie reformid on pöördumatud,» ütles Poltorak.


description: Vene hävitaja lähenes Süüria idaosa kohal ohtlikult USA sõjalennukile, ütlesid Ühendriikide kaitseametnikud täna.

title: USA ja Vene lennukid olid Süüria kohal lähedal kokkupõrkele


description: NATO riigid lükkasid tagasi Venemaa ettepaneku keelata väljalülitatud transponderitega sõjalennukite lendamine Läänemere regioonis, kuid sellest hoolimata lendavad Vene sõjalennukid praegu sisselülitatud transponderitega, lausus Vene president Vladimir Putin neljapäeval.

title: Putin: Vene lennukid liiguvad Balti regioonis sees transponderitega

maintext:
«Meie NATO-partnerid lükkasid ettepaneku tagasi. Nad ütlesid, et keelduvad Putini ettepanekust. Putin pole siin asjasse segatud. Nad lükkasid tagasi Soome presidendi (Sauli) Niinistö ettepaneku,» lausus Vene riigipea vastuseks küsimusele Valdai foorumil.
Riigipea sõnul lubatakse Läänemere piirkonda ainult sisselülitatud transponderitega Vene sõjalennukeid.
«Selle sammu astumine pole meie jaoks lihtne, sest siin on tehnilisi küsimusi. Lisaks on mõned (küsimustest) ka puhtsõjalised. Samas andsin kaitseministrile korralduse leida võimalust selle sammu astumiseks viisil, mis ei õõnesta meie julgeolekut. Meie kaitseministeerium leidis selle viisi, kuid meie NATO kolleegid pole nõus (seda tegema). Seetõttu palun saatke kõik küsimused Brüsselisse,» ütles Putin.
Niinistö tegi Putinile juulis ettepaneku parandada lennuturvalisust Läänemere kohal transponderite kasutamisega sõjalennukites.


description: Liibüa idaosas asuvas Benghazi linnas sai laupäeva hilisõhtul autopommiplahvatuses surma kuus ja vigastada kümme inimest, teatasid võimuesindajad.

title: Liibüas sai autopommiplahvatuses surma kuus inimest

maintext:
Plahvatus kärgatas Al-Keshi linnajaos, kus asub hulgaliselt rahvarohkeid kohvikuid.
Terrorirünnakus sai teiste seas surma ühes kohvikus istunud poliitaktivist Mohammed Bougages, kel oli igapäevane vestlussaade riiklikus telekanalis ja kes oli islamiäärmuslastega võitleva kindral Khalifa Hifteri veendunud toetaja.
Iraani president Hassan Rouhani hoiatas laupäeval "terroristlike valitsuste" tekkimise eest Põhja-Aafrikasse.
"Süürias ja Iraagis toimuvad terroristlikud tegevused on maailmale tõsine oht. Kui regioonis ei toimu tõsist lahingut terrorismi vastu, siis näeme mitme terroristliku valitsuse ja ühenduse esilekerkimist Põhja-Aafrika regioonis," lausus Rouhani laupäeval kohtumisel Euroopa Liidu välispoliitika juhi Federica Mogheriniga.
Äärmusrühmitus Islamiriik (IS) on levinud oma baasidest Süürias ja Iraagis Liibüasse ning sooritanud rünnakuid ka Alžeerias ja Egiptuses.


description: Riia konverentsi esimese päeva teine arutelu keskendus maailmamajanduse väljavaadetele ja Euroopa tulevikule. Arutati Euroopa Liidu majanduse arengut, kasvavat rahvuslust, rassismi ja ksenofoobiat ning Hiina majanduse olukorda. Paneelis osalesid  Euroopa Komisjoni majandus-, rahandus- ja eurovolinik Valdis Dombrovskis, Economisti ajakirjanik Edward Lucas ja Türgi Izmiri ülikooli professor Balkan Devlen.

title: Riia konverentsi teine paneel: peaksime muretsema hoopis vananeva rahvastiku pärast

maintext:
Arutelu alustas Dombrovskis, kes on Lucase arvates ka kõige tähtsam lätlane maailmas. Dombrovskis arvas, et ELi olukord ei ole nii masendav, kui arvatakse. Endine Läti peaminister sõnas, et ELis on sel aatal oodata umbes 1,8 protsendilist majanduskasvu ja käimas on juba neljas majanduskasvuaasta. «Ka Kreeka on stabiliseerumas ja neil on sel aastal positiivne majandustulemus.»
«Küll on probleem selles, et majanduskasv on väga madal. ELi eesmärk on kriisist taastumist tugevdada. Seetõttu tuleb sellesse investeerida,» lisas Dombrovskis. ELi teise prioriteedina rõhutas ta struktuurseid reforme. Kolmandaks prioriteediks on ELis tema arvates jätkuvalt rahanduspoliitika.
ELi majanduse ühe suurima mõjutajana rõhutati vananevat rahvastikku. «Kui meie tootlikkus kasvab kiiremini kui vananev rahvastik, on kõik korras, kui mitte, siis seisame me suure probleemi ees. Majandusel selles küsimuses selget vastust pole,» sõnas Lucas. Dombrovskis nõustus Lucasega sõnades, et vananev rahvastik on üks probleemidest, millega EL peab silmitsi seisma.
«Sellega tuleb tegeleda aga sellega peab ka leppima ja kohanema. Vähem populatsiooni peab hakkama suuremat hulka inimesi üleval pidama. Seetõttu on ELi sotsiaalse süsteemi reformimine meie üks prioriteete. Mida kiiremini me seda teeme, seda vähem dramaatilised saavad need muutused olema.»
Kõik kolm paneelis osalenut nõustusid, et ELi kodanike ebakindlus tuleviku suhtes on üks olulisemaid põhjuseid, miks ELis rahvuslus ja populistlikud parteid palju toetajaid kogunud on. «Globaalse maailma niiöelda kaotajad on need, kes nüüd pead tõstavad. Seda näitab populistide edu kasv. Kui ajad on ebakindlad ja rahvale ei ole võimalik pakkuda majanduslikku ning julgeolekualast kindlust, tõusevadki populistid,» sõnas Devlen.
«Me oleme küll suutnud vältida ennustatud katastroofi, kuid tegemist on väga tagasihoidliku positiivse suunaga ELi majanduses ja hetkel tekitab ka liidu poliitika selles vallas probleeme. Fiasko kanada vabakaubandusleppega on viimane näide,» sõnas Lucas, nõustudes Devleniga.
Hiina majandusnäitajate suhtes avaldasid kahtlust kõik paneelis osalejad. «Me ei tea Hiina majanduse kohta palju, sest nende näitajad on täielikult võltsid. Seal on palju halba aga ka palju head. Me ei peaks siiski arvama, et seal probleemid puuduvad,» arvas Lucas.


description: Gruusia Unistus võidab laupäevased parlamendivalimised, selgub lävepakuküsitlusest, mis näitavad võimublokile küll erineva suurusega toetust.

title: Lävepakuküsitlus: Gruusia Unistus võidab parlamendivalimised

maintext:
Nelja Gruusia telekanali - 1 TV, Imedi, Maestro ja GDS - tellitud ja uuringufirma TNS poolt läbiviidud lävepakuküsitluse kohaselt kogub Gruusia Unistus 53,8 ja UNM 19,5 protsenti häältest.
Telekanali Rustavi-2 tellitud lävepakuküsitluse kohaselt, mille viis läbi uuringufirma GFK, võidab Gruusia Unistus 39,9 ning UNM 32,7 protsenti häältest.
Riigi keerulise valimissüsteemi tõttu selgub 150-liikmelise parlamendi lõplik koosseis alles novembri lõpus.
Gruusia Unistus tegi 2012. aasta oktoobri parlamendivalimistel lõpu Saakašvili erakonna UNM ligi üheksa aasta kestnud valitsemisele.
Gruusia poliitikas domineerivad endiselt võimubloki Gruusia Unistus asutaja Bidzina Ivanišvili ja endine president, praegune Ukraina Odessa oblasti kuberner Mihheil Saakašvili, ehkki kummalgi pole ametlikku positsiooni.
Saakašvili lahkus Gruusiast enne oma ametiaja lõppu 2013. aasta novembris ning pole seejärel kodumaale naasnud.


description: Euroopa liidu i välispoliitika juhi Federica Mogherini sõnul ei kaalu EL Moskva vastu sanktsioone seoses Venemaa rolliga Süürias, kuid täiendavad meetmed Süüria režiimi vastu on võimalikud.

title: Mogherini: EL ei kaalu seoses Süüriaga sanktsioone Moskva vastu

maintext:
«Ükski liikmesriik ei ole seda välja pakkunud,» ütles ELi välisministrite kohtumisele saabunud Mogherini vastuseks küsimusele võimalike sammude kohta Moskva vastu. «Kuid arutusele võivad tulla täiendavad meetmed Süüria režiimi vastu,» lisas ta.
USA välisminister John Kerry ja Briti välisminister Boris Johnson sõnasid eile, et kaaluvad Moskvale ja Damaskusele Süüria Aleppo tsiviilelanikkonna pommitamise tõttu sanktsioonide kehtestamist.


description: Soome kaitseminister Jussi Niinistö ütles laupäeval usutluses rahvusringhäälingule Yle, et Venemaa käitub üliriigi staatust taastada püüdes täiesti ettearvamatult.

title: Soome kaitseminister: Venemaa üritab taastada üliriigi staatust

maintext:
Niinistölt küsiti telesaates Ykkösaamu, kas ta on nõus Saksa välisministri Frank-Walter Steinmeieriga, et Vene-USA vastasseis on ohtlikum kui külma sõja ajal.
«Steinmeier pidas ilmselt silmas seda, et olukord on paljuski ettearvamatu. Külma sõja ajal hoidis mingil kujul õudust tekitav pingelõdvendus olukorda tasakaalus, ent praegu on olukord selles mõttes erakordne, et Venemaa käitub täiesti ettearvamatul moel,» vastas Niinistö.
Tema sõnul šokeeris Venemaa maailma sissetungiga Krimmi poolsaarele ning järgnenud kriisis Ida-Ukrainas hübriidsõda pidades.
Soome kaitseminister ütles, et Moskva sekkumine Süüria kodusõtta on osa samast Venemaa võimsuse taaskehtestamise kampaaniast.
«Venemaa üritab võidelda välja oma kohta maailmakaardil ja teenida lugupidamist. Ta leiab, et hirm tekitab sellist austust. Süüria sõjas osaledes annab Venemaa märku püüdlustest seisundi järele, mis talle külma sõja ajal kaheldamatult kuulus,» ütles Niinistö.
«Ma ei läheks nii kaugele, et kuulutada külma sõja naasmist, aga kahtlemata on taevas pilvi, mis meenutavad osa külma sõja konfliktist,» sõnas ta.
Eksisteerib võimalus ida-lääne konflikti eskaleerumiseks, leiab Niinistö. «Retoorika tasandil on põhjust muret tunda eelkõige sagedaste vihjete pärast tuumarelvadele. Külma sõja ajal oldi omavahelises suhtluses tuumavihjete tegemisel ettevaatlikumad.»
Samas ei usu Soome kaitseminister USA ja Venemaa vahel sõja puhkemist, ent Washington ja Moskva võivad tema sõnul alustada oma liitlaste kaudu kaudset sõda ning sattuda seeläbi konflikti.
Niinistö sõnul ei ole Venemaa hiljutiste Soome õhupiiririkkumiste kohta uut infot andnud. Eelmisel nädalal käis Soome välisministeeriumis aru andmas Vene suursaadik Helsingis.
Ehkki Soome õhujõud tegid õhupiiri rikkunud Vene hävitajatest Su-27 fotosid, eitab Venemaa endiselt Soome õhuruumi tungimist.
Kaitseministri hinnangul puudub seos 6. oktoobril aset leidnud õhupiiririkkumiste ning asjaolu vahel, et Soome ja USA allkirjastasid järgmisel päeval kaitsekoostöö kavatsuste protokolli.
Soome tõstis Vene õhujõudude Läänemerel peetavate suuremahuliste taktikaliste õppuste tõttu kaitsejõudude valmisolekutaset ammu enne seda, kui Vene hävitajad riigi õhupiiri rikkusid, ütles ta.
Piiririkkumised näitasid Soome kõrget valmidust ja seda, et riik suudab erinevatele olukordadele koheselt reageerida, sõnas Niinistö.


description: Norra kohus kiitis täna heaks Iraagis sündinud ja džihadistide värbamises kahtlustatud islamivaimuliku väljaandmise Itaaliale.

title: Norra annab Itaaliale välja ISISega seotud islamivaimuliku

maintext:
Mulla Krekar ehk Najmaddin Faraj Ahmad kuulub võrgustikku Rawti Shax, mille eesmärgiks on Iraagi-Kurdistani piirkonna valitsuse kukutamine ning selle asendamine islamikalifaadiga. Itaalia võimud on algatanud Krekari ja tema rühmituse suhtes juurdluse. Krekar vahistati novembris Itaalia võimude palvel.
Seoses vaimuliku ja tema rühmitusega on Itaalias, Suurbritannias ja Norras vahi alla võetud 13 inimest. Norra Borgartingi kohus lükkas 1991. aastal Norrasse põgenikuna saabunud Krekari apellatsiooni tagasi. Vaimuliku väljaandmise üle peab nüüd otsuse langetama Norra justiitsministeerium. Krekar oli varem sunnimoslemitest kurdide rühmituse Ansar al-Islam juht. Grupp ühines teadete järgi 2014. aastal ISISega.


description: Taani parlamendiliige Uffe Elbæk eemaldati ajutiselt Facebookist sotsiaalmeediahiiu alastuspoliitika rikkumise tõttu, vahendab The Local.

title: Taani parlamendiliige eemaldati Facebookist alastipiltide tõttu

maintext:
Alternatiivipartei juht Uffe Elbæk sõnas eile, et ta eemaldati sotsiaalmeedia kasutajate hulgast, kuna postitas kaks pilti, mis näitasid alasti kehasid. Üks neist oli tehtud Kopenhaageni kultuuriõhtul, teine aga kujutas kuulsat 1969. aasta fotot Taani kunstnikust Lene Adler Petersenist, kes kõndis rist käes alasti läbi Kopenhaageni börsihoone.
Fotosid saab näha Elbæki Twitteri kontol.
«Ma arvan, et tegu on fantastiliste fotodega, kuna nad näitavad alastuse ja võimu suhteid,» sõnas Elbæk TV2-le. Kuigi parlamendiliikme sotsiaalmeedia keeld on lühiajaline, on see tema sõnul märk sellest, et Facebook dikteerib, kes mida näha võib.
«Nad võivad loomulikult öelda, et ma võiksin fotode postitamisest hoiduda, kuid Facebook on muutunud nii suureks, et on juba peaaegu monopol,» lisas Elbæk TV2-le.
Elbæki postituse keelustamine juhtus vaid nädal peale seda, kui Facebook leidis end rahvusvahelise vastuolu keskmes olles tsenseerinud ikoonilise Vietnami sõja ajal tehtud foto napalmirünnaku eest põgenevast alasti tüdrukust.
Facebook läks isegi nii kaugele, et kustutas ise Norra peaministri Erna Solbergi postituse, mis on esimene kord, kui sotsiaalmeediahiid on valitsusjuhti otseselt tsenseerinud.


description: Saudi Araabia läks kulutuste kärpimise eesmärgil avalikele teenistujatele palga maksmisel üle Gregoriuse kalendrile, sest viimase kuu on pikem, kirjutas kohalik meedia täna.

title: Saudid hakkavad saama palka Gregoriuse kalendri järgi

maintext:
Seni tugines palgagraafik 12-kuulisele hižri ehk islamikalendrile, mille kuu pikkus on 29 või 30 päeva. Islami kalendris on kokku 354 või 355 päeva.
Valitsus kiitis muudatuse heaks möödunud nädalal ning see jõustus 1. oktoobril, kirjutasid Arab News ja Saudi Gazette. Möödunud nädalal kärpis valitsus 20 protsendi võrra ka ministrite palku ja külmutas madalama astme avalike teenistujate palgad.
Maailma suurim naftaeksportija Saudi Araabia üritab kärpida eelarvekulutusi ning suunata oma majanduse raskuskeset rohkem erasektorisse.
Avalikus sektoris töötab pea kaks korda rohkem saudiaraablasi kui erasektoris. Avalikus sektoris on erasektoriga võrreldes vähem töötunde ja rohkem puhkepäevi.


description: USA demokraatide presidendikandidaadi Hillary Clintoni toetus on kõikuma löönud pärast Föderaalse Juurdlusbüroo (FBI) otsust algatada eksväliministri suhtes uus uurimine seoses tema elektronkirjavahetusega, teatas eile meedia.

title: Clintoni toetus on pärast FBI teadet kõikuma löönud

maintext:
Meediaväljaannete ABC ja Washington Posti viimase arvamusküsitluse kohaselt juhib Clinton riigiüleselt vabariiklasest vastaskandidaadi Donald Trumpi ees vaid kahe protsendiga.
Eile avaldatud küsitluse kohaselt toetab Clintonit 47 ja Trumpi 45 protsenti hääleõiguslikest kodanikest. Samas küsitluses juhtis Clinton nädal varem koguni 12 protsendiga.
Real Clear Politicsi avaldatud arvamusküsitluste keskmine mõõtis Clintoni toetuseks 44,9 protsenti ja Trumpile 41,1 protsenti.
USA demokraatide presidendikandidaat Hillary Clinton nimetas eile Föderaalse Juurdlusbüroo (FBI) juhi James Comey otsust avada elektronkirjade asjus uus juurdlus enneolematuks ja äärmiselt murettekitavaks.
«On üsnagi kummaline, et selline asi tehakse nii vähese informatsiooniga teatavaks otse enne valimisi. Tegelikult see ei ole vaid kummaline, vaid ennekuulmatu ja sügavalt murettekitav,» märkis Clinton oma toetajatele Florida osariigis korraldatud kampaaniaüritusel.
USA vabariiklaste presidendikandidaat Donald Trump tervitas FBI otsust.
«Hillary Clintonit ümbritsev korruptsioon on ennenägematu. Pange ta trellide taha,» ütles Trump oma poolehoidjatele kõneledes. «Ma hindan väga tõsiasja, et FBI-l ja justiitsministeeriumil oli julgust parandada kohutav viga, mille nad tegid, lõpetades uurimise süüdistust esitamata.»
«See on suurim skandaal pärast Watergate´i,» oli Trump veendunud, viidates poliitilisele kriisile, mis viis president Richard Nixoni ametist lahkumiseni.


description: USA väljaanne Washington Post reastas täna peetud USA asepresidendikandidaatide esimese ja viimase teledebati võitjad ja kaotajad.

title: Washington Post reastas tänase asepresidendite debati võitjad ja kaotajad

maintext:
VÕITJAD:
Mike Pence: Vabariiklaste kandidaat Pences tundis end rambivalguses algusest peale palju mugavamalt: küsimustele vastates pöördus ta näoga kaamera poole, viidates sellele, et ta mõistab, et põhipublik pole saalis, vaid televiisorite ees.
Indiana kuberner oli rahulik ja selgesõnaline, lisaks ei lagunenud ta esinemine laiali. Tim Eriti hästi paistis see välja kiirelt rääkiva ja närvilise mulje jätva vastaskandidaadi Tim Kaine'i kõrval. Kas Pence vastas Kaine'i kümnetele rünnakutele Donald Trumpi aadressil? Ainult mõneti.
Pigem jäi mulje, et Pence teeb ettevalmistusi selleks, et ise järgmisel või ülejärgmisel korral presidendiks pürgida. Sõltumata sellest, kas Trump 8. novembri valimistel võidab või kaotab, suutis Pence endast vabariiklaste silmis kaastunduliku ja mõistliku konservatiivi mulje jätta.
Asepresidentide debati vastased: Washington Posti ajakirjaniku hinnangul on tänase arutelu järel kindlasti hulk neid, kes arvavad, et tulevikus pole tarvis asepresidentide debati peale aega raisata - seda enam, et enne 1976. aastat neid ei toimunudki.
KAOTAJAD:
Tim Kaine: Tundus, nagu oleks keegi Virginia senaatorile andnud halba nõu, et kogu aeg tuleb rünnata. See ei tulnud täna talle kasuks. Kaine alustas debateerimist sedavõrd kiire kõnetempoga ja kuhjas kohe sedavõrd palju Trumpi-teemalisi süüdistusi üksteise otsa, et võimatu oli nende hulgas ühestki aru saada.
Debati keskel tundus Kaine veidi rahunevat ja sooritas ka hea rünnaku, mainides Trumpi vastuolulisi lauseid naiste kohta. See oli aga üks väheseid erandeid: üldiselt üritas ta liiga palju ühte vastusesse ära mahutada ja peale selle segas Pence'ile pidevalt vahele. Iga kord, kui Pence asus Hillary Clintoni kohta midagi ründavat ütlema, hakkas Kaine koheselt rääkima. Üks silmapaistvalt ebaõnnestunud vahelesegamisi toimus siis, kui Pence hakkas meenutama, kus ta oli 2001. aasta septembrirünnakute ajal ja Kaine segas teda, torgates vahele: «Mina olin Virgnias.»
Elaine Quijano: Selliste debattide moderaatoritel on tõepoolest väga keeruline töö, kuid Quijano kaotas kohe avaminutitel kontrolli ja ei saanudki seda lõpuni korralikult tagasi. Nii puudus arusaadav loogika selles, millal ta täpselt andis vastaskandidaadile rünnaku pareerimiseks 20 või 30 sekundit, lisaks ei suutnud ta kuidagi Kaine'i või Pence'i rääkimast peatada.
Ka ei esitanud ta peaaegu ühtegi jätkuküsimust, vaid paistis järgivat mingit kava - pidevalt muutuvas debatikeskkonnas tähendas see aga, et kandidaadid rääkisid näiteks maksumaksmisest ja Quijano küsis midagi Põhja-Korea kohta.
Vabariiklaste parteikonvendi (RNC) pressibüroo: 90 minutit enne debati algust postitas RNC tõenäoliselt kogemata blogisissekande, milles kuulutas Pence'i võitjaks. Muidugi oleks nad seda igal juhul ka pärast arutelu teinud, kuid head muljet see just ei jätnud.


description: Donald Trump teatas eile, et tema näol on tegemist ohvri, mitte ründaja ja ahistajaga, vahendab CNN.

title: Trump: ma olen ohver

maintext:
«Nagu näete, olen ma ühe suurima poliitilise mustamiskampaania ohver meie riigi ajaloos,» sõnas Trump eile USAs Põhja-Carolinas kohtumisel valijatega. «Nad jahivad mind ja üritavad hävitada meie riigi tähtsaimat liikumist,» lisas ta.
Sõnavõtuga lükkas Trump ümber väited nagu presidendikandidaat oleks seksuaalselt ahistanud Kristin Anderson ja kutsus tema avaldust naeruväärseks ja valeks.


description: Laste lõbusad kilked ja ootevalmis sõrmed päästikul, et tabada kaamerasilmaga loomaaia aedikus ringi askeldavat elevanti. Sel rõõmsal hetkel ei adu paljud meist, et sama valvsad on tuhandeid kilomeetreid eemal Aafrikas põõsaste taha varjuvad salakütid. Nende näpud on aga karmimal relval ja südames soov tappa hinnalise vandli pärast järjekordne londiline.

title: Verine äri elevantidega


description: Pingete suurenemine USA ja Venemaa vahel on tekitanud külmast sõjast ohtlikuma olukorra, ütles Saksa välisminister Frank-Walter Steinmeier täna avaldatud usutluses.

title: Steinmeier: olukord Venemaa ja lääne vahel on külmast sõjast ohtlikum

maintext:
Suhted Washingtoni ja Moskva vahel on langenud madalseisu pärast septembris saavutatud Süüria relvarahuleppe kokkuvarisemisest vähem kui nädala jooksul. USA süüdistas eile Damaskust ja Moskvat sõjakuritegude toimepanemises Aleppos.
Ligi 250 000 ülestõusnute käes oleva Aleppo idaosa elanikku seisab silmitsi igapäevase pommirahega alates 22. septembrist, kui Süüria valitsusväed teatasid pealetungi alustamisest kogu linna hõivamiseks.
«On eksiarvamus, et see on midagi külma sõja taolist. Praegused ajad on erinevad ja ohtlikumad,» ütles Steinmeeir usutluses ajalehele Bild.
Müncheni julgeolekukonverentsi peakorraldaja ja Euroopa Julgeoleku- ja Koostööorganisatsiooni (OSCE) endine vahendaja Ukrainas Wolfgang Ischinger sõnas ajalehele, et sõjalise vastasseisu oht on märkimisväärne.
«See oht ei ole aastakümneid olnud nii suur ning usaldus Lääne ja Ida vahel nii madal,» ütles Ischinger.
ÜRO Julgeolekunõukogu hääletab täna kahe konkureeriva Süüria-teemalise resolutsiooni üle. Prantsusmaa resolutsioonikavandis kutsutakse peatama õhurünnakuid Aleppole, Venemaa resolutsioonikavandis seda ei mainita.
Üle 300 000 inimelu nõudnud Süüria sõda on jätkunud ÜRO Julgeolekunõukogu lõhenemise taustal. Venemaa on kaitsnud oma vetoõigusega Süüria presidenti Bashar al-Assadi mis tahes julgeolekunõukogu sanktsioonide eest. Lääneriigid toetavad sõjas mõõdukaid ülestõusnuid.


description: Vene kindralstaap teatas täna, et homseks kavandatud humanitaarrelvarahu Aleppos kehtib esialgu kavandatud kaheksa tunni asemel 11 tundi.

title: Moskva: Aleppo humanitaarrelvarahu pikendatakse 11-tunniseks

maintext:
«Humanitaarpaus jõustatakse 20. oktoobril kella 8-st (Eesti aeg 7) hommikul, et tsiviilisikud, haiged ja vigastatud ning mässulised saaksid linna idapoolsetest linnajagudest vabalt lahkuda,» teatas kindralstaabi esindaja Sergei Rudskoi.
«Mitme rahvusvahelise organisatsiooni palve tõttu otsustati pikendada humanitaarpausi kolme tunni võrra kella 7-ni (6-ni Eesti aja järgi) õhtul,»lisas ta.
Tema sõnul püsivad Vene ja Süüria valitsusvägede lennukid Aleppost kümne kilomeetri kaugusel.
Venemaa peatas eile hommikul enne homme algavat 11-tunnist humanitaarrelvarahu ka õhurünnakud Aleppole.


description: Kommertslendude taastamine Venemaa ja Egiptuse vahel jätkub pärast põhjaliku lennujaamade julgeolekuplaani jõustamist Egiptuse poolt, sõnas Vene transpordiminister Maksim Sokolov täna.

title: Moskva: Vene-Egiptuse lendude jätkumine sõltub Egiptusest

maintext:
«Me kõik mäletame 2015. aasta 31. oktoobri traagilisi sündmusi. Me teeme Egiptuse poolega praegu aktiivselt koostööd, jõustamaks põhjalikku lennundusohutuse kava kolmes Egiptuse suurimas lennujaamas. Valdavalt on see jõustatud. Järele on jäänud paar protseduuri, mis tuleb lõpule viia. Nendest peamine on automatiseeritud biomeetriline tuvastussüsteem, millega kontrollida isikute ligipääsu steriilsele alale,» ütles Vene transpordiminister Maksim Sokolov.
Egiptusel tuleb anda aru iga lennujaama valmidusest, sõnas Sokolov. Seejärel teostavad omapoolse kontrolli Vene spetsialistid. Sokolovi sõnul loodab ta protseduuridega lõpule jõudmist selle aasta lõpuks. Lõpliku otsuse lendude jätkumise kohta langetab Vene juhtkond.
Venemaa keelas alates 2015. aasta 6. novembrist lennud Egiptusesse. Reisikorraldajatel ja -agentuuridel soovitati lõpetada reiside müümine. Otsus võeti vastu pärast seda, kui Kogalõmavia lennuki A321 Egiptuses Siinail allakukkumise põhjuse põhiversiooniks osutus pardal toimunud pommiplahvatus. Keelati reisid nii Punase mere kuurortitesse kui ka Kairosse.


description: Odessa oblasti kuberneril, endisel Gruusia presidendil Mihheil Saakašvilil on Gruusias kaks maavaldust suuruses 6 820 ja 500 ruutmeetrit ning 97-ruutmeetrine elumaja, näitab tema 2015 vara- ja tuludeklaratsioon.

title: Saakašvili tuludeklaratsioonist selgub Ukraina kuberneri niru palk

maintext:
Ukraina kinnisvarast deklareeris Saakašvili vaid 54-ruutmeetrise toa Odessas, mis kuulub oblasti haldushoonete haldusteenistusele.
Transpordivahendeid kuberneril ei ole. Muust varast deklareeris ta kaks kella: Rolex Deepsea ja Hublot Classic Fusion.
Deklaratsiooni kohaselt oli Saakašvili sissetulek 2015. aastal 38 601 grivnat (1390 eurot), koosnedes ainult kuberneripalgast.
Seejuures on tal Ošadbankis arvel 129 950 grivnat (4680 eurot) ja 57 000 USA dollarit (52 000 eurot) Prantsuse pangas Société Générale S.A.
Tema abikaasal Sandra Elisabeth Roelofs-Saakašvilil on arvetel 13 000 eurot, pojal Nikoloz Saakašvilil 35 000 eurot. Lisaks deklareeris Saakašvili 48 000 eurot sularaha.


description: Vene kaitseministeerium ütles reedel Interfaxile, et Vene sõjalennukid Soome õhupiiri rikkunud ei ole.

title: Venemaa: me ei rikkunud Soome õhupiiri


description: Itaaliasse on oktoobris jõudnud rekordiline arv migrante, 27 000, teatasid võimud reedel.

title: Itaaliasse on oktoobris jõudnud rekordilised 27 000 migranti

maintext:
Itaalia siseministeeriumi andmeil on sel kuul Lääne-Aafrikast ja Aafrika Sarve regioonist Itaaliasse jõudnud 26 161 inimest. Reedel toodi Itaaliasse umbes 1000 Vahemerel päästetud põgenikku.
Ainult kord varem on ühe kuu jooksul Itaaliasse jõudnud üle 25 000 põgeniku. Sel aastal on riiki saabunud 159 000 migranti. Eelmisel aastal jõudis Itaaliasse 153 000 migranti.
«Smugeldajad on kindlasti paremini organiseeritud, kuna nad on suutnud transportida kuni 11 000 inimest kahe päeva jooksul,» sõnas Rahvusvahelise Rändeorganisatsiooni (IOM) esindaja Itaalias Flavio Di Giacomo.
«Migrantide sõnul kardavad nad, et marsruut sisuliselt suletakse paari kuu jooksul,» sõnas ta, viidates Euroopa programmile, mille raames hakatakse välja õpetama Liibüa rannavalvet.
«Kui on üks asi, mida nad ei taha, siis on see Liibüa rannavalve kätte langemine, kes viivad nad kinnipidamiskeskustesse ja paiskavad nad tagasi vägivallatsüklisse,» lisas ta.
Põgenikud on rääkinud õõvastavaid lugusid piinamistest, näljutamistest ja mõrvadest Liibüas, teatas IOM.
Viimase kümne päeva jooksul on Vahemerel uppunud üle 200 migrandi.


description: Postimehe ajakirjanik Jaanus Piirsalu sõidab koos fotograaf Raigo Pajulaga alates 3. oktoobrist kaks nädalat ringi Kesk-Aasia vabariikides Tadžikistanis, Kõrgõzstanis ja Kasahstanis, et kirjutada koostöös MTÜ Mondoga reportaaže sealse regiooni veeprobleemidest.

title: Jaanus Piirsalu Kesk-Aasia blogi: kuidas me Dušanbe eliitmajas tulekahju üle elasime

maintext:
11.10.
Pamiiride eelmäestikest Dušanbesse tagasi jõudes hakkas meiega väikest viisi juhtuma. Pidime endale mõneks päevaks korteri leidma, kuni lendame edasi Biškeki. Kasutasime juba teist korda saidi trip.tj teenust, kust saab peale hotellide üürida Dušanbes ka kortereid.
Enamus kortereid on seal saadaval minimaalselt kuuks ajaks, aga leiab ka päeva kaupa. Julgen soovitada.
Ühesõnaga leidis meie sidemees Hassan üllatavalt mõistliku hinnaga päratu korteri otse südalinna nn. Moskovski dom'is. Kes Dušanbed teab, siis see asub kohaliku Twin Toweri vastas üle Rudaki bulvari. Uhke maja, kus elamine on staatusesümbol kohalikele, lisaks elab maja ees parkivate autode järgi otsustades seal ka üksjagu diplomaate. Eliitmaja.
Läksime 7. korrusel asuvat korterit vaatama. Trepikotta sisenedes oli juba tunda vinguhaisu ja peagi hakkasid ka karjuvad mehed trepist alla jooksma. Meie ootasime lifti, aga uudishimu sai võitu ja otsustasime jala üles minna, et vaadata, mis ja kui kõvasti põleb. Selle lühikese ajaga läks vinguhais oluliselt tugevamaks ja tark inimene Raigo otsustas alla jääda ja oodata, kuni suitsu vähemaks jääb.
Hassan väitis, et midagi hullu ei saa olla ning lihtsameelne nagu ma olen, läksin temaga koos üles. Korteris tingisime veidi hinna üle, aga saime kokkuleppele. Hassan läks oma üle tee asuvasse kontorisse wi-fi ruuterit tooma ning ma pidin ta ära ootama.
Hakkasin asju lahti pakkima ning kuskil 5 minuti pärast läksin uksele vaatama, kuidas vinguga lood on. Koridor oli tossust paks, ajas köhima ja virutasin ukse kinni. Läksin rõdule vaatama, mis värk on. Neljanda korruse koridori aknast tuli paksu musta suitsu. Trepikoja sissekäigu katusel lõõmas suur vaip, mille keegi oli aknast välja visanud.
Ühesõnaga ei pääsenud ma sealt seitsmendalt korruselt enam kuhugi – kuni tulekahju pole ära kustutatud. Kõõlusin aknal ja proovisin aru saada, kui kaua sellega läheb. Raigot polnud näha. Pärast selgus, et ta läks vaatama teisele poole maja, kus olid põleva korteri aknad. Seal oli ikka täielik möll olnud, tuleleegid lõid mitme meetri kaugusele akendest välja. Korter põles täiega.
Aga mina seda kõike ei teadnud. Mõtlesin, et ju mingid kaltsud põlevad, et kohe tulevad tuletõrjujad ja lõpetavad pulli ära.
Pidi tükk aega ootama, kuni hoovi sõitis esimene tuletõrjeauto. (Ega see lihtne polnud, sest hoov oli autosid muidugi täis pargitud.) Aga kus sa sellega, et oleks kustutama hakatud! Auto seisis mõnda aega, mehed jooksid ja siis… sõitis minema. Musta suitsu tuli aga järjest rohkem, meie korteri koridoris oli juba ka päris korralik ving. Elekter oli välja lülitatud. Hea, et väike taskulamp oli kaasas, selle abil nägi ikka liikuda.
Korjasin kõik meie asjad rõdule (kinnine, aga õnneks aknad käisid lahti) ja hakkasin juba kergelt närvi minema. Allah teab, millal ma siit minema saan. Erilist hirmu siiski polnud, sest aknad olid kõik lahti.
Umbes 20 minuti pärast ilmus tuletõrjeauto uuesti (esimene kord unustati vett võtta?) ja seekord läks ka kustutamiseks. Voolik lekkis muidugi nagu purskkaev, aga midagi sealt londist jõudis ilmselt ka põlevasse korterisse, sest 10-15 minuti pärast oli kõik ära kustutatud ja poole tunni pärast ka ving korterist ja koridorist nii palju kadunud, et sai vähemalt alla minna. Pärast käisime korterit vaatamas, see oli seest täiesti ära põlenud.
Raigo Pajula tegi põlengust ka väikse, aga väga iseloomuliku video
Jaanus Piirsalu blogi: kodu Allikas: Postimees
Ma ise tegin rõdult video sellest, mis toimus maja ees, kui välja toodi üks ära minestanud naine. Siit on ka hästi näha «eliitmaja» sisehoovi ja ümbrust.
Jaanus Piirsalu blogi: tulekahju Allikas: Postimees
Minu video peale jäi ka see, kuidas peale kustutamist tulid Raigole ligi mingid erariides mehed ja nõudsid talt fotode-videote ära kustutamist. Aga eks Raigo ole kaval ja kogenud.
Jaanus Piirsalu blogi: kahjutuli Allikas: Postimees
10.10
Olen võlgu lubatud jutustuse meie käigust Baljuvonis. Meie peamine eesmärk Tadžikistanis on uurida, kuidas tegelikult edeneb maailma kõrgeima tammiga (330 meetrit, kui peaks valmis saama) hüdroelektrijaama ehitamine Rogunis. Valmis saab see aga ja lahendab tadžikkide elektriprobleemid Allah teab millal.
Inimestel oleks aga vaja saada elektrit üsna kohe, sest raske on 21. sajandil ette kujutada elu nii, et suur osa aastast (sügisest kuni kevadeni) saad sa elektrit 4-8 tundi päevas. Tadžikistanis see nii aga on, välja arvatud pealinnas Dušanbes.
Baljuvonis käisime vaatamas, kuidas edeneb mini-HEJ jaamade ehitamise projekt. Sellega tegeleb seal Tadžiki valitsusväline organisatsioon nimega Bargi Sabs (tõlkes «Roheline leht»), keda aitab selles töös sakslaste Welt Hunger Hilfe.
Meil oli vaja sõita kišlakki nimega Shaidon, mis asus Baljuvonist 36 km kaugusel. Meie mõistes rajoonikeskusesse Baljuvoni viis lähimast suuremast linnast Dangara (kohaliku valitseja Emomali Rahmoni sünnikoht) kehv, Nõukogude ajal ehitatud, enamasti asfalteeritud tee. Vähemalt oli see aga sõidetav. Baljuvonist edasi lõppes aga tee ära.
Shaidoni sõit käis mööda suvel ära kuivanud jõe põhja. 36 km sõitsime täpselt kolm tundi. Rentisime selleks UAZiku, mis ongi ilmselt kõige õigem sõiduriist sellisel teel. (Teine levinud «takso» on seal Gaz-66 veok.) Ma ei hakka pikemalt kirjeldama, miks me sõitsime tervelt kolm tundi Tallinnast Koseni, vaadake parem Raigo Pajula videot sellest sõidust.
Jaanus Piirsalu blogi: jõgi Allikas: Postimees
Shaidon ise oli selline maailma-otsa kišlakk, nagu ma seda ette kujutasin. Siin poseerib kišlaki peaväljakul kohalik austatud mees:
Foto: Raigo Pajula
Kohapeal näidati meile kahte minielektrijaama. Üks neist oli 5 KW ja oli selleks, et kohalik puusepp saaks aastaringselt oma elektrilisi tööriistu kasutada ning teine oli 1 KW ja mõeldud selleks, et kohalik õmbleja saaks aastaringselt oma elektrilist õmblusmasinat kasutada. Mõlemad andsid 220 V. Ma kirjutan sellest projektist seoses Roguni-looga Postimehes peagi pikemalt. Kuid põhimõtteliselt kulutati mitu tuhat eurot selleks, et 2 perele sissetulek kindlustada. Abi seegi.
Tadžiki võimud on ise ka püüdnud sealkandis ehitada vähe suuremaid, ikka terveid kišlakke varustavaid hüdroelektrijaamu, aga ühel juhul projekteeriti veekogumise süsteem valesti ja teisel puhul unustati elektriliinid ehitada. Mõlemad seega seisavad.
Kõige rohkem hämmastust tekitas meis hoopis see, et Bargi Sabs teeb oma teise suunana kohalikele efektiivsemaid puuküttega ahjusid. See on päris mõtlemapanev, et kohalikud ei oska peale mitmesajandilist kogemust ehitada normaalseid ahje ning seda tuleb neile 21. sajandil õpetada!
Need on sellised saviahjud, millel kohalikud teevad süüa. Maju nad ahjudega ei küta, talvine külm aeg elatakse lihtsalt lõdisedes üle.
Söögitegemiseks mõeldud traditsiooniliste ahjudega on see probleem, et need lihtsalt raiskavad kuumust ning toidu jaoks kulub tohutult puid. Lisaks ajavad need tohutult suitsu sisse. Väga ebaefektiivsed ühesõnaga. Puudega on sealkandis aga juba suur probleem, sest metsik elanike juurdekasv (igas peres vähemalt alati 6-8 last, tihti rohkemgi) lihtsalt on metsad hävitanud.
Pealegi on söögitegemine ja ahjudega jamamine olnud alati naiste mure ning kohalikud mehed pole ahjuprobleemi kunagi tõsiselt võtnud.
Sellesama Shaidoni puusepa Ilhomi (kellele ehitati see mini-HEJ) juures seisis juba uus ahi ning ta rääkis, et kui varem kulus tema kaheksa lapsega pere jaoks ühe laari plovi tegemiseks viis kilo puid, siis efektiivsema ahjuga saab läbi juba viis korda vähema puuga. Ilhomi naine pidi igatahes väga rahul olema.
Foto: Raigo Pajula
Foto: Raigo Pajula
Ülemisel fotol on näha vahe vana, traditsioonilise ahju (vasakul) ja uue, efektiivsema ahju (paremal) vahel. vähemalt väliselt. Alumisel fotol näitab Ilhom meile uut ahju juba niiöelda tegevuses.
Bargi Sabs ei jaga ahje kohalikele tasuta, vaid müüb 300 somoni (umbes 32 eurot) eest. Kohalike jaoks on see tegelikult suur raha, paljude jaoks on see sealkandis enam-vähem kuusissetulek. Veendusime veelkord, et Tadžikistan on väga-väga vaene maa. Ja siis mõelge veel sellepeale, et 25 aastat tagasi elasime me nendega ühes riigis…
Selle vaesuse kirjeldamiseks on parim näide ilmselt Shaidoni haigla. Tegelikult on seda haiglaks muidugi raske nimetada.
Haigla peaarsti asetäitja Abdumutolib Rahmonov näitas meile oma valdusi: kolm palatit ja sünnitustuba. Palatites olid ainult reformpõhjaga raudvoodid, tumbad, kapp ja teekannud. Ja kõik! Ühes palatis seisis nurgas roostetanud tilgutihoidja.
Niiöelda sünnitustuba oli veel sürreaalsem. toas oli tavaline kirjutuslaud, günekoloogilise tooli moodi asi (millel siis võeti ka sünnitusi vastu) ning rauast, kohati roostetanud ja kõverate pulkadega titevoodi. Ei mingeid ravimikappe (kui ravimeid pole, siis pole muidugi ka kappi vaja) ega isegi kraani ja kraanikaussi! Aastas võetakse nii vastu 50-60 sünnitust.
Foto: Raigo Pajula
Foto: Raigo Pajula
Ülemisel fotol on palat ja alumisel «sünnitustuba» koos doktor Rahmonoviga.
Kindlasti tekib nüüd küsimus, et mis arstiabi sellises «haiglas» üldse saab anda. Rahmonov ütles, et nemad teevad ainult süste. Mingeid operatsioone seal teha muidugi ei saa. Ravimid praktiliselt puuduvad. Nägime ühel laual pakki malaariavastaseid vaktsiine. Raigo küsis üllatunult, et kas teil on siis siin malaaria? Peaarsti asetäitja vastas, et malaariat muidugi pole, aga kuna muid ravimeid pole, siis tehakse soovijatele malaaria-vastaseid süste. No et midagigi teha…
Kui on mingi vähegi raskem haigus või terviseviga, siis peab sõitma Baljuvoni, milleks tuleb rappuda kolm tundi mööda kive teel läbi jõepõhja. Ühesõnaga: vaene peab olema puruterve.
«Haigla» kolme arsti palk on 800 somonid (100 dollarit), peaarst saab 1200 somonid (150 dollarit). Arsti palk pidi niigi olema kaks korda kõrgem küla keskmisest sissetulekust.
06.10.
Miks tohib Tadžikis pidada pulmi vaid 3 tundi?
Oleme mõned päevad maal, Dušanbest 180 km kaugusel asuvas Baljuvoni väikelinnas (Hatloni oblast, pealinn Qurgan-Teppe, tuntud ka Nõuka-aegse nimega Kurgan-Tjube). Kes kaardi pealt tahab otsida, siis see jääb Dušanbest allpool asuvast Dangara linnast kirdesse.
Baljuvonis lõppevad teed ära. Õigemini viib siia 60 km kehva teed, aga Baljuvonist edasi mööda orgu saab põhimõtteliselt sõita vaid mööda jõesängi, kui see on enam-vähem kuiv. Õnneks suur osa aastast on see nii.
Näiteks meie käisime autoga 36 km kaugusel asuvas Shaidoni kišlakis. Kui seda sõitu millegagi võrrelda, siis ehk nii, et kui te kujutate ette ära kuivanud Väinamerd ning te peate mööda merepõhja Rohukülast Heltermaale sõitma. Ma kahjuks ei tea, kui kivine on Väinameri põhi, aga Suhobi jõe (tõlkes «punane vesi») säng oli küll selline, et kui iga rahnu saaks müüa kalliskivi hinnaga, siis piisaks ainult sellest 36 km lõigust, et teha kõigist Tadžiki elanikest miljonärid.
Baljuvonis endas elab paar tuhat elanikku, aga selle ümber on mägedes ja orgudes palju külasid ehk kišlakke, kus elab kokku kindlasti rohkem inimesi. Tavalises väikses kišlakis on nii kümne majapidamise ümber, aga elanikke võib ikkagi olla sada inimest. Keskmises tadžiki peres siinkandis on 6-8 last, aga räägiti ka, et 14-18 lapsega pered pole haruldased. Pluss ema-isa, vahest ka vanaemad-vanaisad ja tulebki ühes peres kümme inimest lõdvalt kokku.
Lastetegemisele ei pane siin loomulikult keegi kätt ette. Kui tüdruk või õigemini siinse arusaamise järgi juba noor naine saab 18 ehk on keskkooli ära lõpetanud, siis ta ka mehele pannakse. Selles küsimuses reeglina pikka juttu ei ole. Kui oled 21-aastane abielus naine, siis on sul tavaliselt juba kaks last.
Demograafiast saab – tegelikult on juba saamas – Tadžikistani jaoks suur probleem, mis mõjutab neid igas valdkonnas. Loomulikult ka väga meie põhiteemat vett.
Pulmadega on muide Tadžikistanis eriline lugu. Kuna see on noore inimese ja ka tema pere jaoks kõige olulisem sündmus, siis selle tähistamine on täitsa pöörane. Vaesemad pered hakkasid peo korraldamiseks isegi tuhandeid dollareid laenu võtma, mille tagasimaksmisega oldi pärast püsti hädas – eriti kui Allah õnnistas paljude poegadega. Peod läksid muudkui suuremaks, ühesõnaga läks rahvas pulmade pidamisega täiesti lolliks. Siis tegi Tadžiki valitsus sellise triki, et kehtestas pulmadele piirangu – kesta tohib pidu peale registreerimist maksimaalselt kolm tundi ning külalisi tohib olla maksimaalselt 150 inimest.
Linnades pidavat neid piiranguid rangelt jälgitama, vastavad ametnikud seisavad peaaegu vaat et kell peos ja teevad vajadusel trahve. Muidugi ka restoranid ise jälgivad ajapiirangut hoolega, sest kui kolm tundi on läbi, saab ühe pulmaseltskonna välja visata ja uue sisse lasta. Linnarestoranidele on seadus väga kasulik.
Sealsamas Baljuvonis sain aru, et maal nii rangelt piirangut ei jälgita. sest nagu üks kohalik ütles: «Kuidas ma ütlen sugulastele, et ära sina tule mu pulma!»
Sama mees rääkis, et tema pulmas oli mõned aastad tagasi 1000 külalist! Esiteks olevat tal sugulasi väga palju, teiseks oli ta kooliajal käinud neljas erinevas koolis ning ta kutsus kõik oma arvukad klassivennad koos peredega samuti peole. Piirangust pääsemise trikk on selles, et pulma mitteametliku osana korraldatakse kontsert, kuhu saab tulla igaüks.
Baljuvonis räägiti – ja ilmselt on sama reegel ka mujal Tadžikistanis maapiirkondades – et pulma korraldamine käib nii, et peigmees annab pruudile (ja tema perele) 2500 dollarit, mille eest peab too siis tegema kõik pulma ettevalmistused: ostma endale riided, ehted, korraldama söömingu jne. Peigmees pulmade korraldamisega praktiliselt kokku ei puutu.
Kuulsin ka sellist lugu, kuidas vaesemad pered laenavad pulmadeks kohalikust poest joogipoolist (limonaadist kuni alkoholini), mis pannakse peo ajal laudadele laiali. Kõik mis järgi jääb, viiakse poodi tagasi ning siis makstakse reaalselt ära joodud pudelite eest.
Väga vaene kant. Keskmised sissetulekud kohapeal on väga madalad. Kui Venemaal olid head ajad, siis käisid enamus mehi siit Venemaal tööl ja siis olid ka siin head ajad. Praegu on palkadega sellised lood, et koolis ja haiglas – kohalikes suuremates asutustes – on palgad 600-800 somoni (70-90 eurot) ja see määrab taseme ka muudele palkadele. Siin on tuhat somoni (115 eurot) juba väga korralik tasu.
Baljuvonis on internetiga suuri probleeme. Nii et homme jätkan samast kohast ja loodetavasti pikemalt.
Puude korjamine vähestest alles jäänud metsadest (üks näide demograafilise olukorra mõjust) on poiste igapäevane ülesanne, truu eesel kõigil abiks. Foto: Jaanus Piirsalu
04.10.
Kuidas sõita veendunult teadmata suunas ja Uber Dušanbe moodi
Tänase päeva kangelased on Dušanbe taksojuhid. Ei saa jätta neist rääkimata. Võõras linnas puutud tahes tahtmata taksojuhtidega alati palju kokku. Muidugi ei tohi teha seda viga, et hakkad taksojuhtide põhjal hindama ülejäänud tadžikke.
Taksosõit on Dušanbes kaunikesti odav. Kui oskad veenvalt kaubelda, siis saad praktiliselt igale poole, ka linna serva 10-15 somoniga, mis teeb 1,2-2 eurot.
Aga hinna üle kauplemine on kõige kergem asi. Keerulisemaks läheb siis, kui oled selgeks teinud kuhu tahad, hinnas kokku leppinud ja sisse istunud.
Taksojuht kimab minema mingis suunas, aga hiljemalt viie minuti pärast hakkab küsima, et mis koht see täpsemalt oligi, kuhu sa tahad sõita ning kas sa tead, kus see asub. Ega siis ükski lugupidav taksojuht (õigemini suvaline mees autoroolis) ei tunnista sulle, et tal tegelikult pole aimugi, kuhu on vaja sõita.
Ja siis hakkab pihta – iga suvalise auto juures peetakse kinni, aken keritakse alla (loomulikult juhi kõrvalistujapoolne) ning siis hakkab kisa saatel üle sinu pea ilge arutamine teiste autojuhtidega, et mis koht see selline on. Vahepeal vaatavad kõik sinu poole küsivalt ja sa pead püüdlikult uuesti seletama, kuhu sa tahad sõita. siis algab jälle karjudes seletamine ja kätega vehkimine: osad näitavad ühele poole, samal ajal kui teised vehivad veendunult vastassuunas.
Niimoodi peatutakse mitu korda. Samal ajal seletab «taksojuht» üle muusika karjudes, et mida tema kõik mõtles, kui ma rääkisin, kuhu ma tahan sõita. Et kuidas tal vanaema kunagi elas kuskil seal, aga seda kohta enam pole, eriti pärast seda kui tema sõber Vafo abiellus ning tal sündis poeg, kes on nüüd juba 18-aastane ning plaanib abielluda ning on üldse vohh! selline kutt.
See ei puuduta muidugi kuidagi enam minu sihtkohta, aga see pole enam tähtis.
Nüüd me oleme juba ära õppinud, et kui «taksojuht» on 5 minutit sihitult tiirutanud ja vähemalt kahel korral sama lollide kolleegide käest teed küsinud, siis me lihtsalt astume «taksost» välja ja hakkame uut otsima. Vahel olemegi leidnud asjalikuma juhi.
Oleme õppinud juba vältima nooremapoolseid «taksojuhte», sest need ei saa reeglina vene keelest eriti aru. Koolis pole õppinud ega Venemaal tööl käinud. Kurb tõsiasi, mida juba 2008 aastal Kesk-Aasias reisides märkasin: nooremad ei oska mitte mingeid keeli.
Lisaks avastasime, et juhtidel on raskusi arusaamisega paaris- ja paaritutest numbritest. Täna juhtus kaks korda, et andsime juhile konkreetse aadressi, sõidame. Meile vajalik maja on paarisnumbriline ja asub vasakut kätt, aga juht uurib püüdlikult paremal pool asuvaid paarituid numbreid.
Seletame, et kuule mees, meie maja on paarisnumber ja sellepärast ei saa asuda paremal. Noogutab, nagu nad kõik siin, ja jätkab otsimist ikka seal. Lööme käega, sõidame edasi ja natukese aja pärast hakkabki taksojuht hädaldama, et kuulge, pole siin sellise numbriga maja!! No ei ole ju! Täielik lollide kooli tunne.
Oleme siiski igale poole peale selliseid seiklusi kohale jõudnud, vahest küll isegi pooletunnise hilinemisega, aga õnneks ei tee ka kohalikud ametnikud ajast siin suuremat numbrit.
Dušanbes on nähtus, mille me Raigoga ristisime Dušanbe Uberiks. Linna levinuim ühistransport on vanad head maršrutkad. aga lisaks neile sõidavad ka suvalised tüübid sõiduautodega sama liini, panevad esiklaasile marsruuttakso numbri ning korjavad inimesi peale veidi kõrgema hinna eest. Näiteks paned autole klaasi alla number 2 ja sõidad number 2 maršrutkaga sama liini. Kui tavaline «kutsikas» maksab 1 somoni (12 eurosenti), siis sellised kohaliku Uberi-mehed võtavad 3 somoni (36 eurosenti).
Tallinnas näeks see välja nii, et ma hakkaks oma autoga sõitma mööda 4. trollibussi liini Mustamäelt kesklinna ja tagasi. Paneks oma autole esiklaasi alla suurelt nr 4 ning korjaks peatusest auto täis, igaüks maksaks mulle 2 eurot ning nad saavad igal poole maha minna, kus tahavad, aga rangelt mööda trolliliini pidi. Ja muudkui uhaks edasi-tagasi.
Me võtsime paar korda sellise «liinitakso». Ja siis juhtus ka sedagi, et kui meil oli vaja sõita tegelikult mujale kui «liin» ette nägi ja et me olime ikkagi maksujõulised kliendid, siis andis taksojuht teistele sõitjatele raha tagasi ja nad, vaesekesed, visati lihtsalt «taksost» välja.
Veidi ka kohalikust kodanikuühiskonnast.
Rääkisime ühe sel teemal targa inimesega. Tema väide oli konkreetne – Tadžikistanis käib nagu paljudes endistes NSV Liidu autoritaarsetes riikides teadlik kodanikuühiskonna väljasuretamine.
Tadžikistanis pidi olema suurusjärgus 2000 meie mõistes MTÜd, aga enamus neist liigub sulgemise suunas. Pole mõtet tegutseda, sest pole raha, tegevus on raskendatud ning võimude suhtumine väga negatiivne, eriti regioonides. Kõigiti pidi olema tunda, et võimud kahtlustavad just kodanikuorganisatsioone müütilise «värvilise revolutsiooni» ettevalmistamises.
Peamised tegutsevad MTÜd pidid olema hariduse ja tervishoiu valdkonnas, kuna need tegutsevad poliitikast võimalikult kaugel. Aga õiguskaitse, sooküsimused, meediavabadus – need on alad, kus tegutsev MTÜ võib olla kindel, et enam kaua olla neid ei lasta.
Eesti välisministeerium muide toetab ka rahaliselt MTÜde tegevust Tadžikistanis. Minu üleskutsele vastas Margit Säre Peipsi Koostöö Keskusest, kes saatis infot projektide kohta Pamiirides, mida välisministeerium läbi nende rahastab.
Praegu lõpetavad peipsilased projekti «Kogukonnapõhine naisettevõtlus Tadžikistanis – Lääne-Pamiiri rahvuslike käsitöötoodete arendamine». Enne seda oli aastatel 2014-2015 projekt «Lääne-Pamiiri loodustoodete ja ökoturismi sektori areng – kogukonnapõhise naiste väikeettevõtluse toetamine Tadžikistanis».
Eelmise aasta novembris osalesid Pamiiri käsitöötootjad näiteks Mardilaadal Tallinnas, toimus Pamiiri käsitöö töötuba ja Tadžiki õhtu Tartus. Lisaks on praeguse projekti raames toimunud turundustegevusi. Peipsi Koostöö Keskus on Pamiiri naiskooperatiivile ostnud villa kraasimis, ketramis- ja ka tikkimismasina.
(Keda huvitab, siis siit saab rohkem infot: http://www.ctc.ee/kaimasolevad-projektid/naiste-vaikeettevotluse-toetamine-tadikistanis).
03.10.
Vaene riik, kallis internet
Astun Dušanbe lennujaamast välja ja tahan suitsu ette panna. «Ära seda küll tee, miilits teeb sulle trahvi siin,» hoiatab hoolitsevalt mulle külge kleepunud kohalik taksojuht.
«Õues ei tohi suitsu teha?» imestan. «Lennujaamas ei tohi meil!» kinnitab ta. «Näe, mine sinna nurga taha.» Imelik on seda vaadata, aga tõepoolest isegi ükski taksojuht ei tee lennujaama ees suitsu.
Sada meetrit eemal leian nurga tagant klassist putka, kus tohib suitseda. Pime, vihma sajab, mitte ühte inimest pole näha. Kirun isegi Euroopast karmimat suhtumist, aga kuulekalt lähen sisse. Esimene mulje Tadžikistanist on siis selline – tervist hindav maa.
Kuigi Tadžikistan oli meie pikaaegne saatusekaaslane Nõukogude Liidus, siis ma kahtlustan, et ega väga paljud Eestis selle maailma ühe mägisema maa (Pamiirid - maailma katus!) edasise käekäiguga viimase 25 aasta jooksul kursis pole.
Niisiis, Tadžikistan on tänaseks kõige vaesem riik endise Nõukogude Liidu 15 vabariigist. Maailmapanga andmetel oli nende GDP per capita eelmisel aastal 925 dollarit ehk 824 eurot (aga ega Kõrgõzstan neid väga palju ei edesta oma 1100 dollariga).
Ma arvan, et võib öelda küll – iseseisvus tabas seda 7,5 miljoni elanikuga riiki 1991 aasta sügisel nagu välk selgest taevast. Tadžikistani majandus ega sotsiaalne süsteem ei olnud kuidagi mõeldud iseseisvalt hakkama saamiseks.
Kõlab karmilt, aga Nõukogude aeg oli Tadžikistani inimeste elatustaseme jaoks suhteliselt hea ja läheb veel hulk maad, kuni selleni tagasi jõutakse. Kõige hullem oli ilmselt totaalne ajude äravool peale sunnitud iseseisvust. Kui venelased riigist 1990ndate algul massiliselt lahkusid, siis sellega kadus riigist ka väga suur osa intellektuaalsest võimekusest.
Balti riike sõimab Venemaa nagu jaksab venelaste väidetava tagakiusamise eest, aga meie venelased ei ole kunagi Eestist massiliselt ära sõitnud. Tadžikistani elanikest moodustasid 1980ndatel venelased üle kümne protsendi, tänaseks on neid siis jäänud napilt üks protsent.
Venelaste Tadžikistanist lahkumise, õigemini põgenemise, peamine põhjus oli pärast iseseisvumist puhkenud kodusõda. Tadžikistan elas üle endise NSVL Liidu vabariikidest kõige karmima kodusõja (Moldovas ja Gruusias oli see kõik suurusjärgu võrra väiksem). Ainuüksi 1993. aasta kevadel hukkus Tadžikistani kodusõjas erinevatel hinnangutel 50-100 000 inimest, aga täpset arvu ei tea keegi. Oma kodudest olid sunnitud põgenema ligi miljon inimest. Lõppes konflikt alles 1997. aastal.
Kodusõja põhjus oli vastaseis ühelt poolt nõujaaegse kommunistliku partei endiste juhtivate tegelaste ning teiselt poolt kohaliku Rahvarinde ja islamiliikumiste vahel. Umbes nagu Eestis oleks hakanud 1991. aastal kodusõda Moskvast naasnud Karl Vaino ja Edgar Savisaare pooldajate vahel.
Sõja tulemusena tuli võimule endine sovhoosijuht Emomali Rahmon (siis veel Rahmonov), kes püsib Tadžikistani presidendina siiani. Peale Usbeki diktaatori Karimovi surma on suhteliselt noor, 63-aastane Rahmon nüüd Kasahhi presidendi Nursultan Nazarbajevi (tema on 76-aastane) järel kõige kauem pukis püsinud Kesk-Aasia valitseja.
Kui 1990ndate lõpus isegi paistis, et Tadžikistanist võib peale kodusõda saada isegi mingi määral demokraatlik riik, siis täna on see selgelt autoritaarne maa, kus presidendi sõna on A ja O.
Rahmon kannab ametlikku tiitlit «Rahu ja rahvusliku ühtsuse rajaja, rahvuslik liider».
Lendasin Dušanbesse kohaliku lennufirma Somon Air lennukiga. Lennufirma pardaajakiri algas 15-leheküljelise reportaažiga, millega tegeles ja kus käis eelmisel kuul Rahmon. Läbi teksti oli seejuures kõikjal see tiitel tema nime ees pikalt välja kirjutatud. «Rahu ja rahvusliku ühtsuse rajaja, rahvuslik liider Emomali Rahmon tegi seda ja käis seal».
Selge see, et kõik vähegi tähtsamad ametid riigis jagatakse mitte inimeste oskuste järgi, vaid vastavalt läheduse astmele rahvuslikule liidrile. Rahmoni mõlemad pojad töötavad juhtivatel kohtadel presidendi administratsioonis ja tema tütar on parlamendi üks juhte. Hiljuti muudeti põhiseadust spetsiaalselt nii, et tema vanim poeg saaks järgmistel presidendivalimistel kandideerida.
Põgusa mulje põhjal tundub, et valdav enamus kohalikke on vaatamata vaesusele sellega üsna rahul. Põhiline põhjendus on, et peaasi, et poleks enam sõda. 1990ndad on inimestel hästi meeles, kui verepulmi korraldati otse Dušanbes kesklinnas. Mõnes mõttes meenutab selline suhtumine mulle hulga rohkem tuttavat Venemaad, kus on ju ka üldine suhtumine Putini valitsemisesse: olgu mis on, aga peaasi, et ei tuleks tagasi 1990ndate kaost.
Poolepäevase Dušanbes viibimise peamine üllatav mulje on see, kui kallis on sellel vaesel maal internet. Üürisime täiesti kesklinnas korteri (100-ruudune heas korras korter eliitmajas maksab 50 dollarit öö. Dušanbes pole kerge leida viisakat elamist). Tahtsime kindlasti sellist, kus oleks ka wi-fi. Leidsime, et internet maksab 10 dollarit päev!! Eestis saab sama hinnaga sisuliselt kuuks ajaks koju interneti.
Minu väga nõutu näo peale seletas kortereid üüriva firma esindaja, et «meil ongi siin internet kallis, sest meil endal ei ole internetti, see tuleb kõik Hiina kaudu».
Kui nüüd midagi positiivset leida, siis viisa saamine on võrreldes mu eelmise reisiga siia 2008 aastal ning võrreldes teiste -stanidega tehtud imelihtsaks. Seda saab teha interneti (!) teel ning see võtab aega ainult ühe päeva. Maksab viisa, tõsi küll, 50 dollarit. (Kui tahad Pamiiridesse minna, siis lausa 70 dollarit.)
Ehk on see põhjus, miks ÜRO Travel Barometer'i andmetel oli Tadžikistan kõige kiiremini kasvav turismi sihtpunkt maailmas Paraguay järel. (Kolmas on Jaapan, neljas üliväike, 1109 elanikuga Okeaania saareriik Niue ja viies Island.)
Ülemisel fotol on Tadžikistanile iseloomulik, mägine vaade Dušanbe lähedalt. Isegi Dušanbe asub üle 800 meetri kõrgusel merepinnast.
Teisel fotol on kodune, rukkililledega tass Dušanbe kohvikust.
Foto: Jaanus Piirsalu
Foto: Jaanus Piirsalu
Jaanus Piirsalu Kesk-Aasia blogi
Konfliktid vee pärast on maailmas kasvav probleem ning Kesk-Aasia vabariigid kujutavad endast tulevikumurede jaoks head näidet. Reisi ajal peab Jaanus Piirsalu koos fotograaf Raigo Pajulaga blogi, milles nad jutustavad kolme vabariigi igapäevaelust.
Kindlasti on paljudele Eestis huvitav teada, mis on saanud elust nendes riikides, sest me kuulusime 50 aastat koos Nõukogude Liitu, kuigi meil oli väga vähe ühist.
Jaanus Piirsalu ootab meilile jaanus.piirsalu@gmail.com igasugust informatsiooni Kesk-Aasias elavatest ja seal elanud eestlastest või Eestiga seotud inimestest, Eestiga ja Eesti inimestega kuidagigi seotud kohtadest Kesk-Aasias ning Eesti elanike huvitavaid mälestusi Kesk-Aasiast Nõukogude ajast või ka hilisemast.
Blogi täieneb jooksvalt.
Jaanus Piirsalu ja Raigo Pajula sõit toimub koostöös MTÜ Mondoga osana Euroopa Komisjoni poolt rahastatavast projektist Media4Development.


description: Natsionalistliku Taani Partei (Danskernes Parti) juht Daniel Carlsen sai süüdistuse Taani rassismivastaste seaduste rikkumises, jagades välja purke «põgenikespreiga», vahendab The Local.

title: Taani rahvuslane sai "põgenikesprei" eest rassismisüüdistuse

maintext:
Tugevat vastukaja tekitanud meediatrikis läks Carlsen Jüütimaa lõunaosas asuva linna Haderslevi tänavatele, et jagada laiali üle saja purgi enda «põgenikespreiga».
Tegelikkuses sisaldasid purgid juukselakki, kuid olid ümber nimetatud kui efektiivne ja seaduslik kaitse põgenike eest.
Kolmapäeval kinnitas Lõuna-Jüütimaa politsei TV Sydile, et Carlseni vastu on esitatud rassismisüüdistus.
Endine natsipartei liige Carlsen vastas, et politseisüüdistus on poliitiline teater.
«Tegu on väga nõrga juhtumiga. Me jagasime juukselakki, millele oli pandud kleeps peale, seega ma ei usu, et sellest midagi tuleb,» sõnas Carlsen uudisteagentuurile Ritzau. Ta lisas, et ilmselt reageeris politsei parlamendi poliitilise surve tõttu.
Carlseni sõnul olid põgenikesprei mõeldud selleks, et Haderslevi elanikud ennast turvaliselt tunneksid, arvestades seda, et Taani valitsus majutab Punase Risti andmeil praegu linnas 140 asüülitaotlejat.
Eelmisel aastal leidis linnas aset juhtum, kus põgenikud ja asüülitaotlejad kohalikku naist ahistasid.


description: Saksa prokuratuur lükkas tagasi Türgi presidendi Recep Tayyip Erdoğani apellatsiooni, mille riigipea esitas pärast seda, kui Saksa võimud lõpetasid uurimise telekoomik Jan Böhmermanni asjus.

title: Saksa prokuratuur ei rahuldanud Erdoğani apellatsiooni

maintext:
Rheinland-Pfalzi liidumaa prokuratuur jättis jõusse Mainzi prokuratuuri varasema otsuse lõpetada Böhmermanni puudutav uurimine. Erdoğan süüdistas Böhmermanni tema solvamises, kuid Saksa prokuratuur ei leidnud väite kinnituseks piisavalt tõendeid.
Böhmermann esitas selle aasta märtsis telekanali ZDF satiirisaates «Neo Magazin Royale» luuletuse, et välja uurida, kui kaugele võib huumoriga minna. Muuhulgas nimetati seal Erdoğani meheks, kes peksab tüdrukuid, koinib kitsesid, surub alla vähemusi, ründab kurde ja vaatab lapspornograafiat.


description: Oslo otsus võtta vastu 330 USA merejalaväelast on veel üks lüli USA sõjaliste ettevalmistuste ahelas ega soodusta stabiilsust Põhja-Euroopas, teatas Vene välisministeerium täna.

title: Venemaa: USA sõdurid Norras on lüli sõjalistes ettevalmistustes

maintext:
«Näib, et Norra valitsuse otsus on veel üks lüli USA juhtimisel kulgevate sõjaliste ettevalmistuste ahelas, mis ei soodusta stabiilsust Põhja-Euroopas,» ütles Vene välisministeeriumi pressiesindaja Maria Zahharova.
Ta märkis, et see tõsiasi on vastuolus Norra poliitikaga mitte paigutada rahuajal riiki võõrvägesid ja -baase.
«See, et jutt on vaid 330 USA merejalaväelasest, kes paigutatakse Vene piirist kaugele, ei lohuta,» rõhutas Zahharova.
«USA merejalavägi saab Norra kaitseministeeriumi teatel teha harjutusi kogu Norras, seega tuleb arvata, et ka põhjas. Mis puudutab üksuse rotatsioonilist, mitte alalist paigutamist, siis see ei tohi eksitusse ajada - üksiksõdurid võivad vahetuda, aga kohalolek on pidev,» ütles Vene diplomaat.
Ühendriikide merejalaväelased saabuvad Norrasse jaanuaris ja hakkavad paiknema riigi keskosas Værnesis. USA-l on NATO-sse kuuluvas Norras juba suur hulk eelpositsioneeritud sõjatehnikat.
Norra andis enne NATO-ga ühinemist 1949. aastal ühepoolse lubaduse mitte paigutada oma territooriumile välisriikide lahingüksusi tingimusel, et Norrat ei rünnata või ei ähvardata rünnakuga. Seda hiljem muudeti ning lubati välisvägedel Norras õppustel osaleda.


description: Kuveidi valitsus astus tagasi ning saatis parlamendi koostöötahte puudumisele viidates laiali, sillutades sellega tee ennetähtaegsetele valimistele.

title: Kuveidi valitsus astus tagasi

maintext:
Kuveidi riigitelevisioon ja uudisteagentuurid teatasid sellest täna pärast valitsuse erakorralist kohtumist.
Suur naftatootja ja USA ustav liitlane Kuveit korraldas viimati parlamendivalimised 2013. aastal, mõned islamistlikud rühmitused ja opositsioon boikottisid neid. Enne 2013. aasta valimisi seisis Kuveit endiselt silmitsi Araabia Kevadest inspireeritud pikaleveninud rahutustega ning parlamenti hääletati valdavalt valitsusmeelsed seadusandjad.
Poliitiline stabiilsus Kuveidis- juhtivas OPECi naftatootjas ja eksportijas- sõltub traditsiooniliselt valitsuse ja parlamendi koostöövõimekusest.
Eesseisvaid valimisi eel pitsitavad Kuveidi majandust madalad naftahinnad maailmaturul. Valitsuse subsideeritud kütusehinnad on tõusmas ja teisi hüvesid on kärbitud, mis on rahva seas kaasa toonud kasvava rahuolematuse.


description: Täna ja homme Eestis visiidil viibiv Ukraina kaitseminister armeekindral Stepan Poltorak sõnas täna kaitseministeeriumis peetud pressikonverentsil, et kõik riigi julgeolekuprobleemid on seotud ida ja Venemaaga.

title: Ukraina kaitseminister Tallinnas: poleks olnud Gruusiat sõda, ei oleks ka annekteeritud Krimmi

maintext:
Ukraina kaitseminister kindral Poltorak sõnas, et kui Venemaa oleks peatatud Gruusias 2008. aastal, poleks riik läinud ka Ukraina kallale. «Kõik meie julgeolekuprobleemid on seotud ida ja Venemaaga,» lisas ta. Sellest hoolimata jätkab Ukraina Poltoraki sõnul aktiivselt Euroopa Liidu ja NATO suunas liikumist.
Poltoraki sõnul võitleb Venemaa seal, kus talle kasulik on ja see näitab tema jätkuvat agressiooni Ukraina suhtes. «Kui meie vähendame sõjaväe kohalolekut, näitab Venemaa selles piirkonnas üles suuremat sõjalist aktiivsust,» ütles ta. Seetõttu ei jää Ukrainal kaitseministri arvates üle muud, kui armeed suurendada.
Pressikonverentsi alustanud Eesti kaitseminister Hannes Hanso sõnas, et Eesti on toetanud ja toetab ka edaspidi sõjaajariiki Ukrainat nii moraalselt kui tegudega. Samas kinnitas Hanso uuesti, et Eesti ei hakka mitte kunagi tunnustama Venemaa Krimmi annekteerimist.
«Tegemist ei ole regionaalse teemaga- Ukraina kaitseb ennast kaitstes kõiki lääneriike,» sõnas Hanso, lisades, et Eesti jätkab täielike Venemaa-vastaste sanktsioonide toetamist.
Kindral Poltorak kohtus visiidi käigus Eesti kaitseministri Hannes Hanso, kaitseväe juhataja kindralleitnant Riho Terrase, Riigikogu riigikaitsekomisjoni esimehe Marko Mihkelsoni ja Rahvusvahelise kaitseuuringute keskuse direktori Jüri Luigega ning külastas õhuväe lennubaasi Ämaris.
Samuti kohtus kindral Poltorak Eestis taastusravil viibivate Ukraina relvajõudude liikmete ja Eesti Ukraina kogukonna esindajatega ja avaldas tänu kolmanda sektori aktivistidele, kes on toetanud Ukrainat viimastel aastatel.


description: Kümned tuhanded Ukraina ametiisikud ja parlamendisaadikud deklareerisid esimest korda oma sissetuleku ja varad avalikkusele kättesaadavas andmebaasis ning sealt selgusid ka riigipea andmed.

title: Ukraina presidendil on pangakontodel

maintext:
President Petro Porošenko esitas e-deklaratsiooni veidi enne tähtaega. Deklaratsiooni kohaselt on riigipeal pankades 26,3 miljonit dollarit (21,55 miljonit eurot) ning tal on osalus 104 ettevõttes ja heategevusfondis.
Paljud ametnikud deklareerisid suure koguse sularaha, mida nad hoiavad kodus. Peaminister Volodõmõr Groismanil on deklaratsiooni kohaselt kodus grivnasid 1,6 miljoni dollari (1,46 miljonit eurot) väärtuses.
Kõik Ukraina ametiisikud pidid eile õhtuks deklareerima enda ja oma perekonna varad.


description: Saksa politsei teatael tungisid kaks klounikostüümis meest eile öösel Rostockis kallale 19-aastasele noorukile ja peksid teda pesapallikurikatega. Ohver sai pea- ja käevigastusi.

title: Saksamaad on tabanud klounirünnakute laine

maintext:
Päev varem oli klounikostüümis mees ähvardanud samuti Rostockis 15-aastast poissi noaga. Poisil õnnestus põgeneda ning vigastada ta ei saanud, kirjutab Deutsche Welle.
Võimudel pole õnnestunud veel tuvastada, kas kaks rünnakut on omavahel seotud.
Eile toimus riigi lääneosas Weselis ka klouniintsident, kui 48-aastane koera jalutav naine sattus silmitsi põõsast välja karanud klounimaskis isikuga, kellel oli kaasas mootorsaag. Tundmatu isik püüdis mitu korda saagi edutult käivitada, kuid selle aja jooksul jõudis naine juba pageda.
Päev varem hirmutas klounikostüümis mees Lääne-Saksamaal Bochumis viit last vanuses seitse kuni 13. Politsei sõnul lähenes mees lastele hämaralt valgustatud mteroojaamas ning käes oli tal laste sõnul midagi läikivat.
Bochumi naaberlinnas Gelsenkirchenis ründasid samal päeval kaks klounikostüümis isikut kurti meest. 33-aastane ohver sai noarünnakus kergemaid vigastusi, kirjutas väljaanne Süddeutsche Zeitung. Ründajad põgenesid rolleril.
Kaks päeva varem oli samas linnas saanud 14-aastane teismeline kergemaid kehavigastusi, kui teda ründas klounikostüümis isik pesapallikurikaga. Politsei selgitas hiljem välja, et kostüümis peitus ohvri sõber, kes oli soovinud teda hirmutada.
USAst hakkas augustis saabuma teateid klounirünnakute kohta ning nüüd jõudnud levida üle ookeani ka mitmetesse Euroopa riikidesse. Saksamaal registreeriti esimene klounirünnak selle kuu keskel, kui Weselis ründas klounikostüümis isik raudteejaamas kaht meest.


description: Täna alanud Iraagi julgeolekujõudude pealetung ISISe kontrolli all olevale Mosulile võib USA kindrali sõnul kesta nädalaid või isegi kauem.

title: Mosuli hõivamine võib võtta nädalaid või veelgi kauem -

maintext:
ISISega võitleva USA juhitava koalitsiooni komandör kindralleitnant Stephen Townsend hoiatas, et Mosuli tagasivõtmine ei kujune kiireks ja lihtsaks. «Operatsioon kontrolli taastamiseks Iraagi suuruselt teise linna üle võtab ilmselt nädalaid või isegi rohkem,» teatas ta.
Iraagi peaminister Haider al-Abadi kuulutas ööl vastu tänast Mosuli tagasivallutamise operatsiooni alanuks. Iraagi julgeolekujõud ning sunniitide ja šiiitide omakaitsejõud tungivad Mosuli suunas lõunast. Samal ajal alustasid kurdi pešmergaväed Mosulist idas pealetungi ISISe käes olevatele küladele.
«See võib kujuneda pikaks ja raskeks lahinguks, aga iraaklased on selleks valmistunud ja meie seisame nende kõrval,» sõnas Townsend. Koalitsioon toetab Iraagi vägesid peamiselt õhurünnakutega, ent kohalikke vägesid nõustavad lahingus ka USA, Prantsuse ja Briti eriväelased.
Townsendi sõnul on koalitsioon välja õpetanud ja varustanud üle 54 000 Iraagi sõjaväelase.


description: USA vabariiklaste presidendikandidaadi Donald Trumpi abikaasa Melania Trump kommenteeris esmakordselt 2005. aastast pärit videot, millel on kuulda ta meest naiste kohta ebatsensuurseid väljendeid kasutamas.

title: Video: Melania Trumpi arvates ärgitati ta meest rääkima "poistejutte"

maintext:
Melania Trump sõnas CNNi saatjuhile Anderson Cooperile antud intervjuus, et ta meest ärgitati «poistejutte» rääkima ja Donald ei ole tegelikult selline.
Trumpi naise arvates toodi 2005. aastast pärit video päevavalgele vastaskandidaadi, demokraat Hillary Clintoni käsul, kelle eesmärgiks on nii ta mehe kui teiste vabariiklaste maine kahjustamine.
Melania Trump lisas, et ta abikaasa on üsna korralik ja iseseivalt ei oleks ta hakanud selliseid sõnu kasutama.
«Ta ei räägiks avalikkuses mitte iialgi midagi naisi solvavat, ta ärgitati seda tegema saatejuht Billy Bushi poolt. Tegemist oli provokatsiooniga, millest koorusid väja labasused ehk niinimetatud poistejuhtud. Teismelised poisi näitavad oma «jõudu» sellisel viisil, kasutades tüdrukute kohta ebatsensuurseid sõnu. Igatahes näitab sellise video lekkimine meediasse, kes Hillary Clinton tegelikult on,» lausus Melania Trump.
Naine jätkas, et tal on kodus kaks poissi, üks neist on ta poeg Barron ja teine ta mees Donald ning selle tõttu ta teab, kuidas mehed tegelikult räägivad.
Praegu 70-aastane Trump oli 2005. aasta videol 59-aastane ehk märgatavalt noorem.
Videos heidavad Trump ja Bush naiste teemal vulgaarseid nalju ning Trump ütleb, et ta võib naisel alakehast kinni haarata. Bush irvitab selle ütluse peale.


description: Jaapanis Utsunomiya linnas asuvas pargis toimus kaks plahvatust, surma on saanud vähemalt üks ja viga kaks inimest.

title: Galerii: Jaapani pargis kärgatas plahvatus

maintext:
Plahvatused toimusid pealinnast Tokyost põhja poole jäävas linnas pea samaaegselt. Telekaadrid näitasid pargi juures asuvat kahte põlenud autovrakki. Plahvatuse põhjused ei ole veel selged.
Kohaliku meedia andmeil tähistati pargis traditsioonilist kultuurifestivali. Keegi läheduses jalutanud mees ütles, et kuulis kõva kärgatust ja haista võis ka püssirohtu.
Uudisagentuur Kyoto vahendas, et lähedal asunud turvakaamera salvestuselt võis näha kolme järjestikust plahvatust – kell 11.31, 11.32 ning seejärel 15 sekundit hiljem kolmas, kõige võimsam kärgatus (Eesti aeg on kuus tundi tagapool).


description: Filipiinide karmi käega president Rodrigo Duterte teatas, et hakkab edaspidi kontrollima oma roppuste poolest kuulsat suuvärki: ta lubas nõnda Jumalale.

title: Duterte: lubasin Jumalale mitte enam ropendada

maintext:
Visiidilt Jaapanisse saabunud president täpsustas, et Jumal olla temaga selles osas kõnelenud. «Kuulsin häält, mis käskis mul lõpetada vandumine – või lennuk läheb õhus olles katki. Nii et ma lubasin lõpetada,» rääkis Duterte lennujaamas ajakirjanikele.
Duterte karm suuvärk on tekitanud probleeme välismaal, kuid muutnud mehe kodumaise publiku seas menukaks. Näiteks on ta nimetanud Ameerika Ühendriikide presidenti Barack Obamat hoorapojaks, lasknud ennast võrrelda Hitleriga ja ütelnud, et laseks heal meelel teha otsa peale kolmele miljonile uimastisõltlasele.
President ütles, et ta lubas Jumalale mitte kasutada slängi ja vandesõnu – lubadus Jumalale olevat ka lubadus kogu filipiini rahvale. Ent samas vihjas Duterte, et võib tekkida ka erandeid. Ta rääkis kohalikule meediale, et oleneb ajastusest, kas ta suudab end talitseda Ameerikast, Euroopa Liidust või oma poliitilistest vaenlastest kõneledes.
Sarnaselt enamusele oma rahvaga on Duterte katoliiklane – ehkki ta on kiidelnud oma vallutustega naiste seas ja sõimanud Rooma paavsti hoorapojaks selle eest, et tema külaskäik põhjustas liiklusummikuid. Duterte on väitnud, et lapsena kasutas teda ära keegi ameeriklasest preester ning see mõjutas tema vaadete kujunemist.


description: Türgi pealinn Ankara keelas esmaspäeval kuni novembri lõpuni kõik avalikud kogunemised ja meeleavaldused seoses võimalike terrorirünnakute ohuga, teatas Ankara piirkonna kuberneri kantselei.

title: Ankara keelas väidetava terroriohu tõttu avalikud kogunemised

maintext:
Kantselei avalduses öeldi, et kõik sellised kogunemised on keelatud kuni 30. novembrini ning see on kooskõlas üleriigilise erakorralise olukorraga, mis kehtestati pärast 15. juuli ebaõnnestunud riigipööret.
Otsus langetati "inimeste turvalisuse ja avaliku korra tagamiseks".
Kuberneri kantselei teatel saadi luureinfot, et "keelustatud terroriorganisatsioonid valmistuvad tegutsema meie provintsis".
Viimase aasta jooksul on Ankaras korraldanud rünnakuid nii džihadistid kui kurdi mässulised.


description: Hispaania rannikulinnas avastati 14 000 aastat vanad koopamaalingud, teatas kohalik omavalitsus eile.

title: Hispaanias avastati 14 000 aastat vanad koopamaalingud

maintext:
Umbes 50 maalingut, mis kujutavad hobuseid, piisoneid ja lõvisid, avastati äärmiselt raskesti ligipääsetavas koopas Lekeitio ümbruses Baski autonoomses piirkonnas.
Koopauurijad ja arheoloogid leidsid maalingud mais ning hindasid neid kõige tähelepanuväärsemateks koopamaalideks, mis Pürenee poolsaarel on avastatud.
Koopasse külastajaid ei lubata, sest maalinguid tahetakse kaitsta.
Hispaania Altamira eelajaloolised piisonimaalingud kuuluvad UNESCO maailmapärandi nimistusse.


description: Vabaerakonna esimees Andres Herkel kirjutab oma blogis, et kuigi Gruusia valitsusmeelsete allikate kinnitusel oli riigi parlamendivalimiste-eelne õhustik varasemast pingevabam, ei kinnitanud seda paraku viimaste päevade intsidendid.

title: Herkel: Gruusia valimiseelne õhustik ei olnud varasemast pingevabam

maintext:
«Eelmisel nädalal oli tulistamine Goris, kus kaks inimest sai haavata Irakli Okruašvili kampaaniaüritusel. Okruašvili oli Saakašvili-aegne kaitseminister, pöördus siis Saakašvili vastu ning nüüd kandideerib majoritaarses ringkonnas sõltumatu kandidaadina,» kirjutab Herkel.
«Veel rängemaks võib pidada Rahvusliku Liikumise kandidaadi Givi Targamadze vastu suunatud atentaadikatset selle nädala algul. Targamadze pääses autopommiplahvatusest eluga. Targamadze puhul tuleb teada asjaolu, et teda on süüdistatud Venemaa 2012. aasta massimeeleavaldustele kaasaaitamises. Meediaäriga rikkaks saanud Targamadze juhtis varemalt kristlikke demokraate, kuid on nüüd lõplikult koha leidnud Rahvusliku Liikumise hõlma all.»
«Samuti on toimunud rida vägivallajuhtumeid Rahvusliku Liikumise tegelaste vastu ning mitmed nende regionaalsed bürood on segamini pekstud. Davit Bakradze ütles rahvusvahelistele vaatlejatele, et partei pigem väldib nende juhtumite siseriiklikku tõstatamist, sest õigust pole võimalik saavutada ning igasugust kurtmist võidakse võtta nõrkuse märgina,» märgib Herkel oma kirjutises.
Maa poliitiline lõhestumine on Herkeli hinnangul niisugune, milliseks see kujunes Saakašvili võimuperioodi viimastel aastatel. «Tõsi, Saakašvili ise on maalt lahkunud, tema oponendid Georgia Unistuse nimelisest parteist on juba pikka aega võimul, kuid võimuvõitlus ja selle mustrid on üsna samasugused,» selgitab Herkel.
«Viimased arvamusküsitlused näitavad Rahvusliku Liikumise arvestatavat tõusu. Kui Georgia Unistusele ennustatakse toetuseks 30-42 protsenti, siis Rahvuslik Liikumine järgneb erinevate allikate põhjal 19-32 protsendiga. Rahvusliku Liikumise juhid ise on oma väljavaadete osas veel palju optimistlikumad. Igal juhul võib eeldada seda, et katse peamist opositsiooniparteid marginaliseerida pole õnnestunud ning kui Rahvuslik Liikumine valitsusparteile lausa kandadele ei astu, siis oma praegust positsiooni parandab ta kindlasti,» kirjutab Herkel oma blogis.
«Kahe suure heitluses jäävad teised parteid pigem tagaplaanile. 5-protsendilise künnise piiril on Vabariiklased, Vabad Demokraadid, Demokraatlik Liikumine, Tööpartei ja paar uut populismimaigulist jõudu. Pole kuigi tänuväärne ennustada, kes neist künnise ületavad ja kes sellele alla jäävad. Georgia Unistuse kasuks räägib aga tõik, et väiksema toetusega nimekirjade hulgas on rohkem neid, kes on valmis koostööks pigem praeguse valitsuspartei kui Rahvusliku Liikumisega.»
Valimissüsteemi puhul tuleb Herkeli sõnul silmas pidada, et 77 parlamendiliiget valitakse proportsionaalselt üleriigiliste nimekirjade alusel ja 73 liiget tuleb ühemandaadilistest ringkondadest. Kuna ühemandaadilistes ringkondades on valituks osutumiseks vaja saada vähemalt 50 protsenti kõigist häältest, siis võib ennustada, et väga paljude ringkondade võitja ei selgu mitte 8. oktoobril, vaid mõne nädala pärast, kui teise vooru on jõudnud kaks esimeses voorus enim hääli saanud kandidaati.
«Seega saame me valimispäeval teada 150-liikmelise parlamendi pisut enam kui poole koosseisust. Lõpliku tulemuse selgitamine võtab veel aega – teise vooru kuupäev pole teada – ning siin võib ennustada vihast rebimist,» kirjutab Herkel.
Gruusias peetakse laupäeval parlamendivalimised, mis tõotavad pingelist heitlust kahe läänemeelse erakonna – miljardär Bidzina Ivanišvili Gruusia Unistuse ja eksiilis oleva ekspresidendi Mihheil Saakašvili asutatud Ühtse Rahvusliku Liikumise vahel. Hääletus algas kell 7 hommikul ja lõpeb kell 19. Telejaamade lävepakuküsitlused avaldatakse valimisjaoskondade sulgudes.


description: Iraani välisminister Mohammad Javad Zarif sõidab homme Moskvasse, et pidada oma Vene ja Süüria kolleegiga kolmepoolseid kõnelusi olukorra üle Süürias, teatas islamivabariigi välisministeerium.

title: Iraani välisminister läheb Moskvasse nõu pidama

maintext:
Zarifil on kavas ka kahepoolne kohtumine Vene välisministri Sergei Lavroviga, ütles Iraani välisministeeriumi kõneisik Bahram Ghasemi kolmapäeva õhtul.
Iraan ja Venemaa on Süüria presidendi Bashar al-Assadi režiimi peamised rahalised ja sõjalised toetajad.
Alates Süüria konflikti puhkemisest 2011. aasta märtsis on saanud surma üle 300 000 inimese ja miljonid on olnud sunnitud kodudest põgenema.
Moskva on üha suureneva diplomaatilise surve all seoses Venemaa toetatud Süüria valitsusvägede pealetungiga Aleppo linna idaosale, mis on mässuliste kontrolli all ja kus on alates 22. septembrist surma saanud sadu inimesi.


description: Filipiinide president Rodrigo Duterte soovib korraldada ühisõppusi Hiina ja Venemaaga ning loobuda õppustest USAga, kes on riigi pikaajaline liitlane.

title: Filipiinide president soovib ühisõppusi Hiina ja Venemaaga

maintext:
Duterte suundub homme neli päeva kestvale visiidile Hiinasse, et kindlustada äkiline välispoliitilise kursi muutus peale 30. juunil ametisse astumist.
«Ainult Hiina saab meid aidata,» teatas Duterte visiidi eel interjuudes Hiina riiklikule uudisteagentuurile Xinhua ja Hongkongis tegutsevale telekanalile Phoenix Television. «Jah, ma olen küll. Olen andnud ameeriklastele piisavalt kaua aega Filipiinide sõduritega mängimiseks,» sõnas president vastuseks küsimusele, kas ta on avatud sõjalistele õppustele Venemaa ja Hiinaga.
Läinud nädalal lõppenud mereväeõppuse kohta USAga ütles ta, et see jääb viimaseks. «Nii on kavandatud. Ma ei taha lasta oma sõdureid alandada,» ütles Duterte.
Filipiini president on reageerinud vihaselt Ühendriikide kriitikale tema kuritegevusevastase võitluse suhtes ning teatas hiljuti, et tühistab plaani korraldada koos USAga Lõuna-Hiina merel ühispatrulle. Hiinat ja Venemaad on uus riigipea kiitnud, sest nad ei ole tema kuritegevusevastaseid meetmeid kritiseerinud.


description: USA demokraatide presidendikandidaat Hillary Clinton avaldas eile veendumust, et Föderaalse Juurdlusbüroo uus uurimine tema elektronkirjavahetuse osas välisministriks oleku päevil ei muuda büroo varasemat otsust, mille kohaselt talle süüdistust ei esitata.

title: Clinton on kindel, et FBI juurdlus teda süüdi ei mõista

maintext:
«Ameerika rahvas väärib, et nad saaksid viivitamatult teada kõik faktid,» ütles presidendivalimiste soosik esimeses kommentaaris pärast FBI teadet juurdluse taasavamisest. «On esmatähtis, et büroo selgitaks igasuguse viivituseta, millega on tegemist.»
«FBI direktor James Comey ütles, et ei tea, kas kõnealused elektronkirjad on tähtsad või mitte,» lausus Clinton. «Ma olen kindel, et millega ka tegemist poleks, ei muuda see juulikuist otsust,» lisas ta.
FBI teavitas eile USA seadusandjaid, et on avanud uue juurdluse seoses Clintoni elektronkirjavahetusega. Direktor Comey sõnul kavatseb agentuur välja selgitada, kas uutes avalikuks tulnud e-kirjades on salajast informatsiooni. Ühtlasi antakse hinnang nende tähtsuse kohta uurimisele.
New Yorgi börsid pöörasid pärast teadet uuest juurdlusest Clintoni elektronkirjavahetuse osas langusse


description: Indoneesias Jakartas pidi kohtu ette astuma naine, keda süüdistatakse sõbranna mürgitamises ja mõrvamises tsüaniidi abil.

title: Pildid ja video: naist süüdistatakse sõbranna mõrvamises kohvisse pandud tsüaniidi abil

maintext:
Wayan Mirna Salihinil tekkisid terviseprobleemid ja ta suri pärast seda, kui ta oli koos sõbranna Jessica Kumala Wongsoga käinud aasta alguses Jakarta populaarses kohvikus, edastab Sydney Morning Herald.
Uurimise kohaselt sai Salihin tsüaniidimürgistuse, kuid Wongso eitab, et ta oleks sõbratari tapnud.
Indoneesia prokurörid nõuavad 27-aastasele Wongsole, kes elab alaliselt Austraalias, 20 aasta pikkust vangistust mõrva eest. Süüdistuse kohaselt pani süüdistatav selle aasta 6.jaauaril Indoneesias Jakartas tahtlikult kaaslase jääkohvisse mürgist ainet.
Nii Wongso kui Salihin õppisid Austraalias Sydney ülikoolis
«Süüaluse tegu oli väga julm, kuna tegemist oli ta parima sõbraga. Ta pani teise inimese enne ta surma kannatama,» teatas prokurör Melanie Wuwung.
See kohtujuhtum on leidnud laialdast kajastust nii Indoneesias kui Austraalias ning osa uudistekanaleid pääsesid oma kaameratega kohtusaali, kust edastati toimunut otseülekandena.
Jakarta kohtumajja saabus eile sadu Indoneesia, Austraalia ja veel mitme riigi ajakirjanikke kohtujuhtumit kajastama.
Prokuröride andmetel langetas Wongso otsuse sõbranna tappa pärast seda, kui sõbratar oli talle andnud nõu jätta tal maha austraallasest kallim Patrick O´Connor, kes tarbis narkootikume. Nii Wongsol kui ta elukaaslasel oli narkootikumide tõttu mitmel korral tegemist politseiga.
Süüdistuse kohaselt meelitas Wongso Salihini ostukeskuse kohvikusse ja pani ta kohvisse tsüaniidi, kui sõbranna seda ei märganud. Mürgitada saanud naisel tekkisid krambid ja hingamisraskused, talle kutsuti kiirabi ning ta viidi haiglasse, kuid ta suri.
Politsei teatel pani Wongso kohvikulauale käekoti nii, et turvakaamera salvestisel ei jääks näha, kuidas ta mürki kaaslase kohvitassi paneb.
Wongso sõnas kohtus, et ta ei mäleta seda jaanuarikuist kohtumist ja kohvikuskäiku ega ka seda, kuhu ta pani käekoti. Ta lisas, et sõbranna jõi kohvi, kuid siis tekkisid tal terviseprobleemid.
Naise advokaadi Otto Hasibuani sõnul ei ole piisavalt tõendeid, et ta klient pani sõbranna kohvisse mürki, sest Salihinile ei tehtud lahkamis, kuna ta pere oli usulistel põhjustel selle vastu ja seega ei ole olemas kohtumeditsiinilise ekspertiisi andmeid, et surnud naise organismis oleks olnud jälgi tsüaniidist. Samuti ei näidanud toksikoloogiline uuring, et just tsüaniid võttis indoneeslannalt elu.
Prokuröride teatel tehti lahkamine ning tsüaniidi leiti nii naise organismist kui kohvist, mida ta jõi.
Kuna Wongso elas alaliselt Austraalias, siis huvitab juhtum ka Austraalia võime. Austraalia teatel kinnitas Indoneesia, et selles juhtumis surmanuhtlust ei määrata.


description: Ameerika Ühendriikides New Yorgis leiti ühe maja keldrist 68-aastase naise surnukeha. Vanainimese puresid surnuks ilmselt tema enda koerad.

title: Koerad murdsid Ameerikas maha omaenda perenaise

maintext:
Daisie Bradshaw surnukeha avastas keldrist tema tütar, kes helistas hädaabisse. Ta ütles telefonis, et tõenäoliselt tahtsid saksa lambakoerad tema ema ära süüa. Kohale saabunud politseinikud tuvastasid, et Bradshaw`d oli pekstud ning tema keha arme täis. Ta tunnistati koha peal surnuks.
Samast keldrist leiti kaks koera, samuti olid naise kehal märgid enesekaitsest. Päästjad uimastasid loomad ja võtsid nad endaga kaasa. Ametlik surmapõhjus on veel selgitamisel.


description: Türgi pikendab alates 19. oktoobrist veel kolme kuu võrra eriolukorda, teatas asepeaminister Numan Kurtulmuş täna.

title: Türgi pikendab eriolukorda veel kolme kuu võrra

maintext:
«Eriolukorda pikendatakse alates 19. oktoobrist veel 90 päeva võrra,» ütles Kurtulmuş pärast iganädalast valitsuse istungit pressikonverentsil.
Türgi valitsus kehtestas riigis eriolukorra pärast 15. juuli nurjunud riigipööret. Eriolukorra seadus annab võimudele voli väidetavate riigipöörajate ja nende käsilaste jõuliseks mahasurumiseks.
President Recep Tayyip Erdoğan on öelnud, et eriolukorda on vaja ka võitluseks Türgi kaguosas tegutseva keelustatud Kurdistani Töölisparteiga (PKK).


description: Haitit eelmisel nädalal laastanud orkaani Matthew ohvrite arv on tõusnud vähemalt 473-ni, teatasid ametnikud teisipäeval.

title: Haiti orkaaniohvrite arv on tõusnud vähemalt 473-ni

maintext:
Riigi tsiviilkaitseagentuuri andmetel on jäänud kadunuks vähemalt 75 inimest, kannatanuid on 330.
Üle kogu Haiti on saanud ajutise peavarju 175 000 inimest, paljud neist koolides, mistõttu ligi 100 000 last ei saa õppetööd jätkata.
Haiti edelaosas asuv Grande Anse sai orkaanis kõige rohkem kannatada, seal hukkus vähemalt 244 inimest.
ÜRO peasekretär Ban Ki-moon ütles esmaspäeval, et Haitil vajab kohest abi vähemalt 1,4 miljonit inimest. Ta kutsus ÜRO liikmesriike eraldama 120 miljonit dollarit, et katta Haiti vajadused järgmiseks kolmeks kuuks.
"Ma kutsun rahvusvahelist kogukonda näitama solidaarsust ja heldust ning tegema koos efektiivselt tööd sellele eriolukorrale reageerimisel," ütles Ban.
Matthew maabus Haiti lõunarannikul 4. oktoobril neljanda kategooria orkaanina, mille tuulte kiirus ulatus 63,8 meetrini sekundis.
ÜRO humanitaarabi juht Stephen O'Brien ütles, et orkaan põhjustas Haitil rängima humanitaarkriisi alates 2010. aasta maavärinast.


description: Poola naised protestivad täieliku abordikeelu ettepaneku vastu ülemaalise streigiga, millega ühinevad nii töötajad, üliõpilased kui ka koduperenaised.

title: Poolas toimub suur streik abordikeelu ettepaneku vastu

maintext:
«Mustal esmaspäeval» on suletud mitmed ettevõtted ja restoranid, kavas on ka meeleavaldused.
Streik korraldati protestiks ettepaneku vastu karmistada veelgi Poola abordiseadust, mis on niigi üks rangemaid kogu Euroopas. Laupäeval protestisid tuhanded inimesed ettepaneku vastu parlamendi ees.
1993. aastal jõustunud seaduse alusel on abort lubatud vaid juhtudel, kui ema elu on ohus, kui loode on parandamatult kahjustunud või rasestuti vägistamise või verepilastuse tagajärjel.
Parlamendi komisjonis arutlusel olev ettepanek muudaks abordi ebaseaduslikuks kõikidel juhtudel. Aborti taotlevaid või protseduuri läbi viivaid arste ähvardab kuni viie aasta pikkune vangistus.
Ettepanek läks parlamenti arutlusele pärast seda, kui kogus 450 000 allkirja.


description: Sündis kokkulepe maailma suurima merekaitseala loomiseks Antarktikas

maintext:
Reedel sai heakskiidu Antarktika puutumatu looduse kaitsmisele suunatud maailma suurima merekaitseala loomine Rossi meres, ütlesid ametnikud.
Antarktika vete eluressursside kaitse komisjoni (CCAMLR) 24 liikmesriiki ja Euroopa Liit jõudsid aastatepikkuste läbirääkimiste järel merekaitseala loomises kokkuleppele Austraalias Hobartis iga-aastasel kohtumisel.
Kokkuleppe tulemusena luuakse Rossi merel USA ja Uus-Meremaa eestvedamisel üle 1,55 miljoni ruutkilomeetri suurune merekaitseala, millest 1,12 miljonit ruutkilomeetrit muudetakse kalapüügivabaks piirkonnaks, teatas Uus-Meremaa välisminister Murray McCully.
"Ettepanek vajas 25 CCAMLR-i liikme üksmeelse toetuse saamiseks mõnesid parandusi ning lõplikus kokkuleppes on tasakaalus merealade kaitse, kestlik kalandus ja teaduse huvid," lausus ta.
McCully sõnul on esialgses ettepanekus välja käidud merekaitseala piirid jäänud muutumatuks.
Rossi meri on üks maailma viimaseid puutumata merelisi ökosüsteeme ning teadlased peavad seda elutähtsaks mereökosüsteemide elutegevuse ning kliimamuutuse mõju uurimiseks ookeanile.
Keskkonnakaitsjate sõnul on kaalul ookeanialad, kus elutseb 16 000 tuntud liiki, teiste hulgas vaalad, hülged, albatrossid, pingviinid ja mitmed haruldased kalaliigid.
"Riigid suutsid esimest korda oma erimeelsused kõrvale jätta, et kaitsta suurt ala Lõuna-Jäämeres ja rahvusvahelistes vetes," sõnas organisatsiooni Antarctic Ocean Alliance projektijuht Mike Walker.
Viimane merekaitseala loomisele vastu olnud riik oli Venemaa. Eelviimasena andis eelmisel aastal sellele oma heakskiidu Hiina.
Allikad ütlesid AFP-le, et kohtumisel jäi kokkulepe sündimata Austraalia ja Prantsusmaa algatuse üle luua Ida-Antarktikas üle miljoni kilomeetri suurune merekaitseala.
Kaks ettepanekut on olnud läbirääkimistelaual alates 2012. aastast.
CCAMLR-i näol on tegemist lepinguga, mille ülesanne on valvata Lõuna-Jäämere säilimise ja kestliku kasutamise üle.


description: Pekingis asuvas saatkonnas töötav Põhja-Korea ametnik palus väidetavalt Jaapanilt asüüli. Sellised juhtumid on viimasel ajal sagenenud, mis on vaatlejate hinnangul riigis kasvava ebastabiilsuse märk, vahendab AFP.

title: Põhja-Korea saatkonna ametnik palus Jaapanilt asüüli

maintext:
Jaapanilt asüüli palunud ametnik oli anonüümseks jääda soovinud allika andmetel Põhja-Korea terviseministeeriumi Pekingi saatkonna juures asuv töötaja, kes kadus koos perega septembri lõpus. Allika sõnul oli tema ülesanne varustada üht Pyongyangis asuvat kliinikut meditsiiniseadmetega. Kliinik pidavat teenindama ka Põhja-Korea diktaatorit Kim Jong-Uni ja tema perekonda.
Tegemist ei olnud diplomaadiga. Jaapani valitsus teadet asüüliotsijast kinnitanud ei ole.


description: Kümme endist tuumaametnikku, kelle käes on minevikus olnud presidendi korraldusel tuumarünnaku algatamise võtmed, on kirjutanud avaliku kirja, milles sõnavad, et Donald Trumpi kätte ei tohiks riiklikke tuumakoode usaldada, vahendab The Washington Post.

title: Endised tuumaametnikud: Trumpi kätte ei tohiks tuumanuppu anda

maintext:
Eile avaldatud kirjas seisab, et otsus tuumarelvasid kasutada nõuab enesekontrolli, otsustusvõimet, vaoshoitust ja diplomaatilist oskust – kõik need on omadused, mida endiste ohvitseride sõnul Trumpil napib.
«Vastupidi – ta on näidanud korduvalt, et on lihtsalt mõjutatav ja reageerib äkiliselt, eirab ekspertide nõuandeid ja on väheinformeeritud isegi põhilistest sõjalistest või rahvusvahelistest suhetest, eriti ja kõige olulisemalt, tuumarelvade kasutamisest,» seisis kirjas.
«Donald Trump ei peaks olema riigi sõjaline juhataja. Talle ei tohiks usaldada tuumakoode. Tema sõrm ei tohiks olla nupul,» lisati.
See kiri on vaid üks paljudest erakorralistest avaldustest, mida diplomaadid ja rahvusliku julgeoleku eksperdid Trumpi võimaliku prsidentuuri eest hoiatamise korras avaldanud on.


description: Täna sooritasid Venemaa Kaukaasia ja okupeeritud Krimmi ranniku lähedal luurelennu korraga kaks USA sõjalennukit, edastasid sõjalennukite liikumist jälgivad internetiportaalid.

title: Mustal merel lähenesid Vene piirile ja Krimmile kaks USA sõjalennukit -

maintext:
Portaalide teatel lendas Sitsiiliast Sigonella õhujõudude baasist lähtunud USA õhujõudude allveelaevatõrje patrull-lennuk Р-8А Poseidon Krasnodari krai Musta mere rannikul.
Lisaks tuli Kreetalt õhujõudude baasist USA õhujõudude strateegiline luurelennuk RC-135W ja lendas Edela-Krimmi kandis.
Kahe USA luurelennuki teekond kulges üle Kreeka, Bulgaaria ja Musta mere.
Viimastel nädalatel on USA luurelennud Venemaa piiridel sagenenud, eriti okupeeritud Krimmi rannikul, samuti Süüria õhujõudude baaside lähikonnas ja Ida-Vahemerel, kus tegutseb Vene sõjalaevastik. Iga päev tuvastatakse kaks-kolm sellist lendu.
Nii lendas sama USA õhujõudude allveelaevatõrje patrull-lennuk Р-8А Poseidon üleeile Küprosest lõunas, kus arvatavalt asub Vene sõjalaevastik, ja lähenes Tartusi varustusbaasile. Strateegiline luurelennuk RC-135W lendas aga Krimmi lähedal.